url: =Written by Tongsan Admin\tSaturday, 28 March 2015 21:45\n1892 lai-a, Stanford University ah thu piang takpi ahi hi. Kum 18 apha tangvalno khat in, a Sang saap piak ding sum hong nei nawn lo hi. Tagah hi sawnsawn ahih manin sumlepaii a ngetna ding mel thei lo-in hong cimawh lua peuhmah hi. Ahi zongin, ngaihsutna hoih khat hong nei thei-in, a lawmpa khat tawh musical concert khat a sang huang sung vuah bawlin sum zong ding, tua tawh a pilna sin zom ding cih ahi hi. Concert a ding piano tumsiam minthang Ignacy Jan Paderewski cial theih dingin hong kiho thei uh hi. Ahi zongin, piano tumsiampa cial man dingin, a manager pa in $2000 piak dingin ngen hi. Tangvalno nihte zong thukimin concert limcitak khat bawl zawh ding hong kipan uh hi.\nPawi bawl ni hong tung petmah hi. Paderewski zong piano tumin Stanford Sangah hong kihel takpi hi. Kamsiatna ci ding i hiam, tangval gel in, a concert ticket zuak uh a tup zah un khawng lo uh ahih manin $1600 bek hong ngah mawk uh hi. Lungkiat huaipi mahin, Paderewski kiangah hong pai uh a, a haksatnate hong gen tamai uh hi. A sum ngah sunsun uh $1600 pia-in, a kisam lai $400 pen check at sa-in pia uh hi. "A manlang thei penin hih check na thoh theih dingin hong hanciam nung, ahi zongin, tawmvei bel hong ngak in" ci-in kamciam pia-in hong thum uh hi.\nPaderewski in "Hi thei lo ee, tua bang ngeina om lo hi" a cih kawmin tua check balkekin, sum tang $1600 zong leh piakkik kawmin, "pawi a ding na sum bat tenguh lohkik un la, na Sang saap piak ding kisamte na piak khit uh teh a val lai leh tua a val teng kei hong pia un" ci-in gen hi. Tangval nihte zong um ngam lo phialin lamdang sa kawmin, lungdam thu hong ko uh hi. Paderewski a dingin a cihtak het lo huhna khat himah tase leh a picing mihing khat ii sep ding, a kilawm thu khat a sem khia kha na higige mawk hi. Bang dinga, cikmah a, meltheih ngei loh tangvalno nih huh kha ahizen tam maw?\nEite in zong, hi bang dan thute tuak kha ngei ciat ding hi hang. Eite a tam zaw in, "Hunna pia zenzen hi leng, kei bang ka sup lawh tam?" cih lam bek i ngaihsun kha ding hi. A picing lungsim tawh kidim mite in ahih leh, "Ken hun kei mawk leng hite bang suak mawk ding?" cih lungsim nei uh hi. Ngahkik ding khat peuh lamen masa lo zawin, sep ding a kilawm thumaan khat a semin kingaihsun zaw uh hi.\nPiano tum siam, Paderewski a gam ahi, Poland ah ciahkikin Prime Minister hong suak hi. Makai picing khat hi sam napi, kamsiatna ci ding hiam, leitung galpi khatna in, Poland gam zong hong nawk kha citciat hi. Poland gammi 1.5 million bang a gam sungah dongtuakin, sum nei lo, an nek ding nei lo-in hong om uh hi. Paderewski huhna ngetna ding thei lo-in, hong cimawh lua peuhmah hi. US gam an le dongtuak huhna lam thu saipi (US Food and Relief Administration) kiangah huhna hong gal nget hi. Tua mun san ah a lian pen thusaipi pa Herbert Hoover -- (a sawt lo a US President a suak to pa) na hi hi. Hoover in zong Poland gam cimawh dongtuakte huhna piak ding thukim pahin, nek theih tampi puak pah lian hi.\nHuhna kicing takin hong tung ahih manin, Paderewski a van gikpi hong zang pah hi. Lungdam lua ahih manin, US Food and Relief Administration a makaipipa tawh kimuh ding, lungdam koh dingin vaihawm pah hi. Hong kimuh phet un Paderewski in zahtakna pia in, a mai ah kun phial a lungdam thu a gen sawm laitak, Hoover in nawh satakin, na nial aa, "Kei tungah nang lungdam nong koh ding om lo hi, a zahtakhuai Prime Minister aw! Nang' bel zong phawk kha nawn khol lo ding hi teh. Ahih hangin, tuma kum tamkhin sim lai-in, US gamah mi nih college sang kah a zop suak theih na dinguh, na huh ngei hi, tua mi nih lakah kei zong khat hing".\nBy: Khat Thang (USA)\nSum Tawh Kileitheilo\nWritten by Tongsan Admin\tSaturday, 21 March 2015 23:01\nZomite'n ih kampau zatmun mahmah khat pen “Ih zawn in ong haisak” cih ahihi. Hih kammal Zomite sungah a khiatna gencian a kullo, phen kikkik kisam lohi. Sum neihloh man-in nahoih khatpeuh ih theihhang, ih ki theihmawh bawlhi. Ih deihte ih ki deihmawh bawl a, ih duhte ih kiduh mawh bawlhi. Sum nei keilehang, sang pilna ih sinnop hang kikah zolo-in, ih ci a nat hang zatui zaha lei zolo-in ih kibawl zokei hi. Zawnna tawh kisai haksatna Zomite kiang hilhcian kul peuhmah lohi. Mi pawlkhate bangin sum pen pasian nihna (second god of this world) ci uh a, laigelh siam Mark Twain in, “Sum neihlohna-in siatna khempeuh zungpi hi” ci liang hi.\nAhi zongin sum tawh kisai ngaihsut huai mahmah thu phawl khat ong omhi. Harvard University a professor sem, thuman na, dik tatna(justice, morality) cih thute a hilhcian Michael Sandel in sum tawh kisai khenkakna khat neihi. Tuate nih-in market economy le market society cih a hihi. Sum metbawlna le mihon kithuahna-ah metbawlna cihdan a hihi. Market economy cih sum metbawlna a hih leh gam khat peuhpeuh khantohna, hauhna, cihtheih nopsakna a ngah na dingin zatloh phamawh vanzat(tool) khat a hihi. Vanlei-vanzuakna hi-in gam khat-in sum-le-pai a hauh nopleh a dang gam tuamtuamte tawh kizom kikawm-in summet a bawlkulhi.\nTua lo market society ih cih teh mihingte kizop kithuahna-ah ong omthak ngaihsutna zia khat hi-in nisim nuntakna ah sum-lei sumzuakna mittawh nakhem peuh etna ahihi. Vanzat (tool) hi nawnlo-in mipite` tenna(place) hi ta-in na khempeuh a meet ngahnang etna tawh nuntakna ong suakta hi. Mihingte nuntakzia kilaihna tawh kisai a ki cian et-teh hih market economy a kizat kawmkawm mah-in tuma kum 30 khit lam a kipan market society cihna lam-ah mihingte nuntakna ong kilaih mangta, ci uhhi. Sum-in zawhlah, neihlah, leilah nei khollo a hih man-in na khempeuh a man ki ciangtan kha pahpah tahi.\nEi mite mahmah zong ih haksat luat man-in lampi tuamtuam tawh nuntakna a lem zaw deuhna, gam thumna lam kizin, kiteeng in na va kisem ngeingai hi. Kuamah mawhsak theih hilo hi. A hi zongin a patauh huai khat-ah sum-le-pai ih zon kawmkawm-in u-le- nau kikal ah, innkuan vai-ah, tanau meeltheih kithuahna-ah sum mit bektawh en-in, supna meetna ngaihsutna lam bekbek tawh thu ih khensat khakleh ong diklo dinghi. Vai khat peuhpeuh met nading bek en in lawm-le-gual teelna, zi/pasal ding teelna, sung/mak ding teelna, pawlpi kihel nading teelna, nasep teelna, pilna sang teelna, makai ding teelna, pawlpi sia/upa ding teelna, cihte a kipan mihing te kithuah na sungah sum metna dingbek 100% mitsuan kawm sa-in thu ih khensat khak loh ding thupi hi.\nBanghang hiam cihleh sum tawh a kilei theilo, sum tawh man a kiciangtan theilo pawlkhat na omhi. Summet bawlna (market economy) lam ah bel demand and supply, incentive cih theory tuamtuam te thupi mah hi. Ahi zongin mipi kithuahna ah tuate lem den lohi. Kikhial theihi. Hih vai tawh kisai thu piang taktak pawlkhat enni. Switzerland gamah mei tha lakna nuclear power a neihna hangun buaina khat tuak uh a, nuclear setzung pan pai khia ninte a paih nading uh mun mulo-in buai mahmah uhhi. Mihingte` ci damna susia thei ahih manin kua mah-in amau huangah paih ding phallo hi. A tawpna-ah kumpite`n tua ninte paih nading a tamzawte adding patauh tawm pen leh mun lempen ding a zon uhteh mualtung khat a om khua neu khat mu khia-uh hi.\nTua ahih man-in khua mite` phalna a nget uh leh tua khua mite`n altruism (midangte ading khualna) lungsim tawh amau ading patauh huai mah taleh khua mibup lak pan 51% in phal uhhi. Tua laitak-in thuneite`n khua mite` thukimna a ngah beh nading cih ngimna tawh ninbuak man liauna sum mihing khat-in kumkhat in EU dollar 6000 ta kipia ding ci-in, sum tawh na zol(money incentive) uhhi.\nA tungin khuami 51% in a phalsa pen 25% ah kiamsuk zaw mawk a summet bawlna pilna tawh a ki-et teh lamdang kisa mahmah hi. Ahang a kidot leh khuamite`n, ko pen gam-le-minam ka it man uh hi-in, sum deihna hi masa lohi. Tua sum tawh nong zolna uh in ka gamit na lungsim-uh golh guknekna(bribe) bang ahihi, ci-in na dawng kik uhhi. Israel gam-ah mi gentheite huhna (charity) kipawlna khat omin, khangno sang naupang tampi kihel uhhi. Khatvei sumbawlna lam siam mipilte`n mihingte` zia theih nop man-in tua sang naupangnote khen thum suah uhhi. Khen masate kiang mi gentheite huhna a thupitna ciantak-in a gen khitteh khuasung inn lusi-ah huhna va dong un ci-in sawlkhia uhhi. Khen nihna te zong tua bangmah lian-in thu a hilh khitteh sawlkhia uh a, a hih hang-in sum na ngah zahzah lakuh pan 1% no ong ki piakik ding hi, ci-uh hi.\nKhen thumnate zong tua bang lianmah han thohtna a piakkhit uhteh na ngah zahzahlakuh pan 10% pen thaman in ong kipia kik dinghi, ci-in sawl uhhi. Tua tengin inn sim-ah huhna va dong kawikawi uh a, a man uhteh a ngahzah uh ki simkik pahhi. Tua khen thum lakpan sum tawh a kizol kilkel lo groupte-in sum tam zongzo pen mawk uhhi. 10% commission ngahte`n bel 1% ngah dingte sangin tam zong zo zaw sam uh a, a hi zongin met nading khat zong om kilkel lo a ki pumpiak group masate ngahzah sang tawm ngah zaw veve uhhi.\nPhilippines gam a uk ngei kumpi gilo khat-in a minthang Marcos uk hun lai-in, a mah kumpi a hihna pan a sawnkhia nuam, gam adding vei honkhat training a pia ngei Philippines te sia khattawh ka kiho kha ngeihi. Ama ong genna ah Marcos kumpi pan lakkhiat zawh nading in minam it a kipia khia nuam mi 100 val, gammang tulak a om mual khat ah kha khat val training ka pia uh a, lungsim lam ki pattahna hita leh siamna tuamtuam ka hilh uhhi. A tungin mi 100 bang ong kihel na pi sum nei zawdeuh, nasep hoihnei cihte pawl patauh lungkiatna tawh khat khit khat ciah uh a, a tawpna-ah mizawng daipam pawlkhat bek cian lai-in tuate tawh ma ka zom uha gam a ding ka ki phiakhia uhhi, ci-in ong gen hi. Gam hoihkhat lam nading hih mi zawngte ki piakhiatna zong neu lo hi, singam hingiat uhhi.\nMihing kithuah kikholkhopna-ah sum mittawh ih et denkei khak leh kikhial mahmah theihi. Itna, deihsak na, veina, lai natna, kipiakkhiat na, ki pumpiakna, cihte cikmah hun-in sum bawlna pilna tawh ki tuat theilo, leitung sum man zah tawh ki ciangtan theilo a hih lam mangngilh kha kei ni.\nBy: Tg. Pau Sian Lian (Tongsan Columnist, Japan)\nWritten by Tongsan Admin\tFriday, 20 March 2015 15:07\nKikimlo ahih manin buaina piang hi. Kikimlo ahih manin mite lungkimlo hi. Kikimlo ahih manin a ngah ding zah uh ngahlo uh hi. Kikimlo ahih manin mite gilkial uh hi. Kikimlo ahih manin Stephen nangawn in sih lawh hi. Kikimlo ahih manin Pasian nasepna ah bahlawh uh hi. Kikimlo ahih manin mite muanna kiam hi. Kikimlo ahih manin mite lametna kiam hi.\nKikim hileh bang a ci tam?\nLeitung ah tan kikimlohna hangin buaina tam mahmah hi. Lai Siangtho hun lai pek in zong ngahzah a kikimloh manin pawlpi sung nangawn ah buaina pianga, Pasian thu um masate nangawn in na thuaklawh uh hi. Leitung pian pan tuni dong tua bang buaina om den lai hih tuak hi. Nek ding ngahzah a kikimloh manin mite a gil uh kial ahih manin a thangpai uh hi. A thangpaih uh ciangin a hehna uh ip zolo in mawhsak ding zong uh a, mawhsakna a om ciangin kitotna pianga, kitotna a pian ciangin kikhenna pianga, kikhenna piang leh vai tam ahih manin nasep ding tam a, vangik kiguan suak ahih manin buaina tawh kizomto hi. Buaina hangin kipawlkhawm kimlai kikhen in semkhawm nawnlo uh ahih manin a thahat zah dingun thahat nawnlo uh hi. Thahatna a nei nawnlo Humpinelkai nangawn ui leh ngiate in a utut un nak in zawhthawh ta lel uh hi. A hatte kisimmawh theilo a, a hatlote kisimmawh in kizawhthawh hi.\nNasep kibang ciatciat khat in pek khat ngah in khat in pek nih ngah leh a thaman uh kikimlo ahih manin a sawtna ciangin kilemlohna hong piang ding hi. I satan a kikimloh ciangin a sem tetek, a thapai tetek, a gim tetek pen kinopmawhna hong piang hamtang hi. A diklo ahih manin a diklohna a pulak ngamlo ahih leh bel a meidawi hi a, thudik a genkhia ngamlo; thudik thuman a gum ngamlo, a dinpih ngamlo mi hi cihna hi. Thudik thuman dinpih ngamlote leitungah kithupi muh ngeilo a, thudik thuman tawh a kalsuan ngamte kizahtak in kisimmawh theilo hi. Zomite in Vaphual itna leh Vaphual cihtakna, thumanna, ciampellohna a dinpih minam i hih manin i dikna hangsan sema i dinpih den ding a kisam ahi hi. Minam leh gam a khantohna dingin thudik thuman dinpih a, kalsuana, phulsuak ding a kisam ahi hi.\nSangkah ciangin sangsiate in sangnaupang deihsak tuam a neih leh a dangte in theipah hi. A deihsakna ding 'a hang' om ahih leh bel kihaza theilo a, a hang om keeilo a pum deihsak tuam, satan lianzaw pia den cih pen thudik a theite in zadah pah lian ding uh hi. A zadah peuhmah in dinkhiatpih in siate tungah pulak in gen ngam ding uh hi. Kumpi nasepna ah siamna kibang, zakhanna ding a kibang linlian pen a khatzaw kideihsak in kikhangsak den henla a dang khat pen zakhang ngeilo in dinkhawl den leh kuamah in kipakta hetlo in a zakhang ngeilopa adingin satan kikimlo ahih manin hehna piangsak ding hi. Tuucingpa khat in a tuute lak ah deihsak tuam nei in vil tuam nei leh a dangte sangin thauzaw dinga, a dangte gawng ding hi. Ngaihsutna nei thei mihing khempeuh in 'a kikimlo' satan a om ciangin lungkimlohna piangsak hi cih tel ding uh hi.\nChristian masate in a neih khempeuh uh sungkhawm in nekhawm, dawnkhawm, zeekkhawm in na om uh hi. A neih leh lam uh tawh na kidon uh a, a ki itna uh zong na khangin na kingai mahmah uh hi. A up a muan uh thei in zong thupi hi cih thei uh ahih manin tua bang lungdamna thu mi khempeuh in a theih ding uh deihsak in gen kawikawi, puak kawikawi in ngaat takin sem uh hi. Tua bang a sep uh ciangin a Thu bek tawh kalsuan hitheilo ahih manin mihing hihna tawh nek leh dawn zong na kisam uh hi. Tua nek leh dawn dingte a zeek khop uh ciangin a ne ding mi hong tam a, a nek ding hong tawm ciangin Zomite banga "Hawmsem nungta, nebum si" cih mah bangin a kikimin na kihawm diamdiam uh hi. A ciil in tuaci himah leh a sawtna ciang a hawmte ginatlohna hang maw, a van kicinglo ahih manin a tam ngah deuh, a tawm ngah deuh cih bang hong omta hi. Tua bang hong om ciangin pawlkhat lungkimlo in kinopmawhna hong piang hi. Sawltakte in zong a cihna ding uh theilo uh ahih manin a pil, a siam, Pasian a zahtak penpen Stephen leh a lawmte a hawm ding, a zeek dingin na tel uh hi.\nLeitung nuntakna ah a kikimlo thu khat peuh na phut khak ciangin a pil pen, a siam pen a ngaihsun zo pen mah in sem leh tangzai pen hi cih theihsa hi. Ahi zongin ki itna, kimaisakna, kilawmtatna leh sepkhawm utna a liat mahmah kei leh kikhenna leh kituambawlna piangin - kei Paul pawl, kei Apollo pawl cih bangin pawl neihna hong om hi. Tua bang ahih ciangin kilomkhat a pumkhat ahih lai zahin thahat zo nawnlo in bah lawh thei hi. Ahi zongin tua bang zeetna a om ciangin pangkhawm in dingkhawm in pumkhat suak den leh gualzo in vaihawm uh a, a deih uh ngah in a deih uh sem thei a, mite tungah kilamto in khangto uh hi.\nZomite in zong a kikimlo i nuntakna ah a om leh tuate i dal ding ahi hi. Zomite in zong midangte tungah a kikimlo vaihawmna i neih leh piangsakpa deihna ahi itna nei in a kikim in vai i hawm ding ahi hi. Mimal nuntak ah hi in, minam nuntakna ah hitaleh a kikim, a kibang, a kituak satan ciat i ngah ding a ngeina hi a tua ahih kei leh bel thudik thuman a theilo i hiam, thei napi dinpih ngamlo hiam hiding hi. Leitungah thudik thuman mah kippen a, kho pen ahi hi. Topa in thudik thuman a dinpih zo dente hong hi sak ta hen. Zomi Khangnote ading a kong at hi.


timestamp: atn

url: =VAN KHAWPI, MI SIANGTHOTE INN – FGA Tulsa\nVAN KHAWPI, MI SIANGTHOTE INN\nCiamnuih bawl siamte in, “Van khawpi, mi siangthote inna cih uh om takpi mah ding hiam? Kihehnepna hilel lo dinghiam?”ci thei zel uh hi. Mi tampi takte in van khawpi a omtaktak ding um thei lo uh hi. Hih leitung pen van khawpi tawhkibanga bawl theih ahih ding um uh a, kithutuak takin omin, kuamah kinasak kei peuh leng, tua pen van gam tawh a kibanghilelî ci thei zel uh hi. Aih hang van khawpi pen tuaci bang lelhi lo ai ve.\nJohan in hih van khawpi pen, “Jerusalem thak” ci a, tuakhawpi dung leh vang banah a sanna tai 1,500 kilkim khawpiahih manin bangzah takin gol ding hiam cih ngaihsut thamcing hi. Mihing bangzah kita ding cih gen siam haksa hi. Hihkhawpi sungah galvil omkul loin galmuanna tawh kidim a, Nitang leh Kha tang kisam nawn lo a, khawmial cih zong omnawn se lo hi. A kongkhakte zong khak kul lo hi. Tua khawpiah Tuuno Jesu vangtang pen amaute adingin khawvak ahihmanin Ni tang leh Kha tang kisam nawn lo hi. Tua Jerusalemthak ah thusia la sia cihpeuhmah om nawn kikeuh lo a, a hoihlo leh thusia peuhmah tua khawpi sungah lutsak lo uh hi.\nHih Jerusalem thakah a paisa mi siangthote in Pasianvangletna ngahin, Pasian adingin sem uh a, minam khempeuhin suahtakna ngahi, amaute vangletna khempeuh Pasiankhephung ah nga uh hi. A thupi leh a vanglian tuam om lo uha, Pasian maiah mi khempeuh kizakim khin uh hi. Pasian inama adingin van khawpi bawl lo a, nang leh kei adingin aetlawm kham khawpi bawl ahi hi. Hih khawpi ah a teng dinginmicih nam cihte samin cial hi. Eima hun ciatah hih leitung abei ciangin tua khawpi ah Topa tawh kiteng khawm den tading hi.\nHih leitunga nuntak kikim lote tua van khawpi ah kikimta ding a, nuntak kilamdang tuam leh kikhiap tuam cihte omnawn lo ding a, pumpi khat, ìVan Pumpiî kinei ciat ta ding hi.Kilamdanna leitung i nusiat khit ciangin kilamdang om nawnlo ding a, a vanglian Topa phatin amaiah i kun ta ding hi. Hihpen deih gelna leh upmawh thu bek hi lo a, a takpi mah hi a, agenpa zong a nungta Pasian ahi hi.\nHih khawpi a tungsate in hamphatna a ngah ding pen thupilua ahih manin uplah huai phial hi. Aih hang uplah ding hipeuhmah kei hong it Pasian kamciam ahih manin. hamphatnaa ngah ding eite theihna leh muhna niam lua toi lua ahih manina manphat zahin kithei siam zo lo hi zaw hi. Nisim khutdawh ngen khatin sum tulsawm tul then nei leh kilawm kituak het loding hi. Tua mah bangin hih hamphatna i ngah ding pen eitawh kilawm lo zaw tham lai ding hi. A ngah tak leh a sang takihihmana kingah ding hi lo a, hehpihna hang bek tawh itnaPasian in a it mite adingin a bawl leh a piak ahi hi. bangzahtakin lamdangin thupi ding hiam! Lamdang hi.\nHih a mawh pumpi in van pumpi thupi tak a ngah dingpen kilawm peuhmah lo a, hamsiatna thuak leitung mite inhamsiatna om nawn lohna van khawpi i ngah ding penlamdang cih loh theih hi kei. Aih hang lamdang sa nuam keiin, van khawpi tawh a kituak dinga kibawl van pumpi thakkinei ta ding a, van khawpi tawh kituak poumpi leh lungsimneiin Topa kiangah ki-om ta ding hi.\nTua khawpi thak a teng dingin sihna in hong hencipnatesuahkhiat hun ngaklah huai zen si e! A pai masate lungdampihhuai lua ai ve. Leitung gentheihna tawh kipelh ta uh a, hazatna, huatna, enna leh huaihamnate tawh kipelhin, tuuno vangtangnuaiah nuam khempeuh ngah khin ta uh hi. Jerusalem thakaha teng dingin a sisan tawh hong lei khin ta a, ama mi in hongbawl khin ta hi. Mawhna leh khelhnate taisan dinginitna tawhhong samin hong kun hi. Amen.\n← ေနာင္တ တရား\nZomi Service,May1,2011#Pastor Zelpi →


url: =Gibang khen zawh kum sawm ~ Peter Suumpi :: ZOMI DAILY\nposted on 17 December 2017 at 8:38 pm Lomkholna: Article, PeterSuumpi\n“Azenzen in hun te hong kileh kik thei hileh …” Cing Cing le kei pen zinkhen maw siankhen thei zo keng. Cing Cing pen nungak khat hi. A kam lah siam in gamtat luhek pauban na om hetlo hi. Cing Cing tawh kikhen zenzen leng mi te in hai taktak ei maw ci in hong hawmtawh ding uh ka theihsa ahi hi. Cing Cing pen ka khen nop hetloh hang kikhen nading thu kei mah in ka khensat hi.\nKikhen zawh ni khat ni\nCing Cing pen zingsang thohak hi. Sawm nei nu in a lupna a et leh Cing Cing pen puan sung ah kikhuh cip hi. Lupna tung ah Cing Cing kual ngieu-ngeu hi. Sawm nei nu zong khat vei husan hong sang hi. Tua khit teh Cing Cing lupna kongkhak damdam in khaksak kik in nusia kik hi. Sun nai 11 hun in Cing Cing zingtho pan hi. Tu ni Cing Cing bel sangkah lo ding hi. Siangthona khan sung aa limlang sung ah Cing Cing maimial takin kimu thei hi. A mit te ahileh khitui tawh kidim hi. Tua ni pen Cing Cing a ann ka lim hetlo hi.\nKikhen zawh ni 2 ni\nAmai teng maiza atawk mahmah in nuh in zu sai lam zuan in Cing Cing hong pai hi. Zusai sung munkhat ah hong tu in amin ka theih loh zu tamman te hong vaikha hi. Hai khat khit hai khat, asawt lo in Cing Cing sabuai tungah zu hai ahawm hong tam mahmah hi. Itna dan akimu lo maitang apua pasal khat in Cing Cing kiang ah “hoih hong sa sing e” hong ci hi. A pa gual ahi tua pasal pa pen Cing Cing in mitzeu cyiecyai sa in hong en hi.\n“Nungak nu aw kham lua ta na hia? Inn dong kong kha dia?” “A hoih pah ei vele”\nTua mipa pau Cing Cing adawn kawm in tua mipa maitang adawn laitak azu tawh hong theh hi.\nUpmawh loh laitak ammlo savat atuak tua mipa zong heh lua in Cing Cing pang beng ding in akithawi laitak Cing Cing’ lawmte hong tung bilbel uh hi. Alawm te ahihleh Cing Cing zong in abuai laitak uh ahi hi.\n“Cing Cing khawl sin aw. Nang hi bang in na khasiat ka muh uhteh ko zong ka khasiat uh suak hiven”\nA lawm te hopihna te Cing Cing in a thu don kei hi. A tawpna ciang in a lawm te in Cing Cing zusai pan hong kaikhia in hong ciah pih uh hi.\nTua zusai aa thupiang teng avekin ka thei gai hi. Tua hun laitak in khuazinna akawm khat ah kei ka om hi. Cing Cing zusai hong lut aa kipan atai khat dong ka en gige hi.\nKikhen zawh ni 4 ni\nZato sung aa lupna tung ah Cing Cing alup zawh ni nih pha ta hi. A zu kham nitak aa kipan Cing Cing in khua hoihtak phawk nailo hi. A kam pan lah amumang pau kawm in ka min hong lo lo hi.\nKikhen zawh ni 6 ni\nZato ah kei ka paisim khian khian hi. Cing Cing lupna gei ah ding in lupna delhpha te bang aa akang dikdek Cing Cing maitang ka en hi. Tua ni zan thapai daitak in Cing Cing gei ah ka tu hi. Cing Cing khuaphawk ding hong kipat ciang in daitak in ka taisan kik hi.\nKikhen zawh ni 7 ni\nCing Cing zato pan hong tuakta hi. Zato atuak zawh Cing Cing ii sep masak pen ahileh amah guak siangthona khan sung ah kikalh cip hi. Hun asawt sim pian khit ciang Cing Cing hong pusuak hi. Cing Cing lawm te in siangthona khan a va et uh leh a na siangtho sitset a mu uh hi. Cing Cing in lunglut takin siangthona khan sung ahah siang ahi hi.\nA tawntung aa maitai in akamcim mawhlo Cing Cing pen tu in ahileh kam tawm in amai mial den ta hi. Kei hitaleh kei tawh kisai abeisa hun khempeuh Cing Cing in phawk hi cih pen amit pan kimu thei hi. Hipen alawm te in zong thei uh hi.\nKei hong phawkna lungsim teng tawh Cing Cing in lai hong hahsim hi. A hun awng neihsun na ngawn in laibu bekbek simsim hi.\nKikhen zawh kum nih\nKum khatna te ii sangnaupang makai ding in Cing Cing kitel hi. Hibang in kitel ding pen athu baih hilo cih pen ka thei hi. Makai khat aading vaipuak pen neu hetlo cih pen Cing Cing in thei hi. Tua ahihman in Cing Cing in hamciam kisin hi.\nKum thumna atung ciang in qualified alut zawh nading in Cing Cing in hanciam hi. Tuabang in ahanciamna hangin Cing Cing pen mau ii Major ah a ettehtak sangnaupang pahtawina zong hong ngah hi. Sang aman ciangin a nasep nading Company te in Cing Cing asang man ma in kham khol uh hi.\nKikhen zawh kum 3\nA minthang university khat ah qualify tawh Cing Cing in sang hong zom thei hi. Cing Cing gei ah kei sang a mipi suahzaw pasal tampi om hi. Ahihang in “Sing Khan Piang” akici pa simlo kua mah in thudon lo hi. Sing Khan Piang zong a u bang in Cing Cing in a ngaihsut ahi hi.\nKikhen zawh kum 9\nCing Cing zuthawl kipian khin cih thu kaza hi. A lawmpa ding SingKhanPiang.\nKikhen zawh kum 10\nCing Cing in pasal neita ding. Mopawi ding kha lang in akisap lai in innthak ii sualpeek tung ah Cing Cing tu in misapna laite tung ah min agelh hi. A maitang tung ah maitaina le lungdamna lim te kimu hi. Kei sim loh mi tampi te in hih sapna ngah ding uh cih pen ka theihsa ahi hi.\nSapna lai te bang hoih lua si. Lai tung ah mopa le monu te min mun ah Cing Cing in min te gelh gelh hi. Sapna lai a (12)na ah min agelh laitak in Cing Cing thakhat in hong khawl hi. A gelhsa laite hong en in hong lungngai hi. Asawtlo in Cing Cing hong kap hi. Khasia tak in Cing Cing hong kap hi.\nKei zong amai lam nehphei in sapna lai ka et leh mopa ii min mun ah kei min akigelh ka mu hi.\nCing Cing in agelh khial maw. A lungsim sung ah hong phawk luatman aa agelh khialh maw. Ka biang ah ka khitui hong luang hi. Cing Cing tawh ka kikhen zawh kum 10 sungin amasa pen ka khitui luan ni ahi hi. Ahizong in midang te le CingCing in ka kahlam hong mu lo ding uh hi. Sikha te in khitui aneih loh pi uh.\nA zenzen in hunte hong kileh kik thei hileh lamkan ding ngaklah lo mah ding hi veng. Abeisa kum 10 lai Cing Cing suahni in Cing Cing ka piak ding letsong lei in ka pai hi. Lamka bom pan in hong paiphei mawtawh khat tawh … Lailet – Peter Suumpi\nP.S CingCing le Sing Khan Piang te tangthu aading kazak ahi hi. Kuamah ka cihna hilo hi. Peter Suumpi (Dec 17, 2017) Source: Nine Nine Sanay\nPrevious: Malaysia, Penang ah Operasi tamveipi kibawl in gamdangmi 78 kimansuak\nNext: Hong Kong ah phalbi khuavot huihlak ah Cable Car tuanlaitak mi 210 awkcip


url: =Written by JM Ngul Khan Pau\tSaturday, 10 April 2010 01:23 Nashville Khualzinna\tTukum January kha in Sia Tual Khan Suan (Suanpi) in Nashville pan nitak khat phone tawh hong hopih a, “Zomi Christian Church makaihna tawh cialpi khat bawl ding ka khensat uh hi. Nang thugen dingin kong lunggulh uh a, nong hi thei diang hiam,” hong cih ciangin, “Thungetna tawh phawk ni, hong hanciam ning,” ka ci hi. A thulu dingin Mawhmaisakna cih a lunggulhna thu uh zong hong genpah hi. Nashville khuapi sungah Zomi inn 40-50 kikal pha dingin ki-um mawh a, milip 250-300 khawng mah pha dingin kituat hi.\n“Singlamteh kiang kong pai hi, Tha leh zumlo mittawpi, Na dang bang mah keng lopi, Hotkhiatna ka zong ding hi,” cih ka sak sungun Topa tungah ki-ap dingin u leh naute’n biakna tau lam hong manawh uh hi. Tua nitak ka ngaihsut kikkik ciangin D.L. Moody in Cambridge University ah thugenna a neih zawh ciangin sapna bawl a, mi za nih val hong ding uh hi. Ama’n tuate a muh ciangin, “Ka Pasian, hih bek adingin nungta ka hih leh zong phazo kicingzo hi,” a cih ka phawk hi.\n41Pasian’ thugen ahihna hangin Pasian’ thugen mi a sangte in Pasian’ thugente’ thaman ngah ding a, mihoih hihna hangin mihoih a sang mite in mihoihte’ thaman ngah ding uh hi. 42Keima nungzui mi a neupen khat nangawn, keima nungzui ahihna hangin tuivot hai khat bek a suahte nangawn in pelloin thaman a ngah ding lamtak phawk un,” ci-in a vaikhak hi. Topa in minthanna vangliatna tang tawntung hen. //


url: =Zomi Dinmun Khangkhaan Nading ~ Pu Zokhai :: ZOMI DAILY\nposted on 22 February 2016 at 7:00 am Lomkholna: Article, Zokhai\nLaaizom Zomi Akuamapeuh-in I-lungngaihding I’ Dinmun\nMalaysia-a 2012 Zomi Nam Ni thugenna (keima’ gen hisaam taleh hong malmat kiikleng, banghanghiam cihleh tapkual thugen hilo-in Zomi tuul 3 kiim’ maaitang-ah ka’ pulaak ahihman-in) – ah;\n“Zomi bang/kuate ahihiam?(What/Who is/are Zomi?)” cihthulu-tawh pulaakna-ah, Zomi akhiatna suutna (defining Zomi)-pen toii asa-zong omkha theiding-a, hi asa-zong omhi. Bangbang ahizong-in internet pan-in hitaleh press/media tuamtuam pan-in tua definition alangdo omlo ahihman-in Zomite kuate I-hihiam cih ataangpi kitel mahmahta hihang ci-in I-kipaak uhhi.\nPolitical history enkiik paklehang, mas-sah-lah hunsung Zomite Chin State sung-ah alungtanglam-ah om ahihkeileh abullam vive tuhngahkha ahihna tungtawn-in mah-sah-lah hun-a Zomi uliante-in Chin State buppi-pen Zogam ahihkeileh amite Zomi cihtawh ahuam zoding, anelhsiah zoding, avukcip zoding-in khamuanna nana nei-khat uhhi. Tua ahihman-in aneupen lahpakding khat: Chin Capital/Office -pen Zozum ci-in, mite’ hongcihpih kholloh Zo Vuanzii khawng nana-ci zaanzaan uhhi.\nHun hongki kheel-a, Zomite Chin State bulpi lam-ah adin/a-om zawh nawnloh ciang-in hia hunlaai-a I-political concept ana thuuk luatlohlam kiphawk-in, tua hunciang-in ziakaai mahmahta, mi’ nung delhding dinmun kitung-hi. Hihbang kawmkaal-ah mipawl khatte-in amau’ minam min koihkhia pak-in I’ State sung-a satanh khempeuh ahuam theihna ding-in “Chin” min hong buplaak liuliau-a, tua hunciang-in, “ei Zomite” hongci deksuailo thamlo-in, “khe-mia doh Zomi di neh nga-doh Khyin di ma tu bu naw” ci giahgiah lelmawk-hi.\nI-political concept-pen gualbaan hetlo-in, Zomi kicihding hi-lah sa simsim ahihkeileh hi sa mahmah, a-Zomi milip tha-tawh phuutding omleh lau, pataau, lunghiang, a-Chin kicih taktak dinglah kizo saamlo (pawlkhat kizo mahmah bilbel mahtaleh minam it zawdeuhte Chin kici-nuam saamlo), vom-maw kaang-maw cih nangawn aki khentel theilo dinmun ahi lamkaal-ah I-ding laaitak uhhi.\nTuabang hunsung-in Kawl Gamukte-in “Zomi omlo” hongcih man-in I-omlam pulaakding cih geelna hong-om ciang-in alunghiang I-om mahmah “pusa’ luheek tuak” acihte I-mawk I-hiam ci-in laainat-huai I-sa mahmah-hi. Midang elna omlo-hi, Kawl Gamukte langpanna hilo-hi, kiphatsakna hilo-hi, tuapipi-mah banghang-in I-hihna pulaakding lunghiang lawmlawmding I-hihiam? Ahihkeileh Zomi kheng(beyond Zomi)-a nasep/sumbawl nading “kuam” ageel kholkhol I-hihiam? Mi pawlkhat-in ama’ mipihte’ nasepna tung-ah ameet la-thei uh-a, “hihthu va-nial sinvua” ci-in amah’n, “hih thunialte bangmah hikei” ci-in nana lehluut thei-hi. Hihbang mite gam-ui ahihi.\nTu laaitak I-Zomi dinmun kitheikim ciatding hihang. Chin-ahlah luutzo khollo, Zomi-tawhlah dingkip theilo, tua-hun sung-in I-minam pulaakna I-neihzawh keileh Rohinya te-mah banglelding hihang, atua ding-a minam sidawn cnf te-in Kawlte kaap ngeilo pipi kizuaktawm-in kilemna abawl ahihi. Hihbang zawhnua-ah “chin ka’ hihi” nava-cih hang-in hong letcip zawhnading a-muhkei buangleh hongdeih peuhmah loding uhhi. Tua takteh va-ak utong aki-neih suak taktak tading na’ hihman-in a-chin te’nlah deihlo, a-Zomi te’nlah lipkhap dinmun na’ tung dinghi.\nMinam cihpen revolution a-om keileh phulaam ngeilo, kuamah’n thei ngeilo, kipholaak ngeilo-hi. Bristist, German, French, American hihte amau’ om mawkmawk-a a-omte hilo-hi. Akizuakzo, akipholaak, akipulaak zote, gam akeekzo minamte ahihi. Zomi cih kammal ama’ thu-a leitung-ah aminthang theiding, mite’ theih leh zaak-a omtheiding hilo-hi. A-Zomi akici mihingte-in tawisaang-in, pulaak-a, apiicinsak kei-ngaalleh ama’ thu-a akilangh henhanthei hilo-hi.\nMinam cihpen gui/phung khat aneikhawm mihing pawlkhat hi-a, tua mihingte’ sinphatna/haangsanna/nam-itna leh tui leh sisan akhen sinsen mite’ ziakbek-in minam kilanghkhia-in mi’ theihlehzaak-in omthei bek-hi.\nTua hi-a, “Zomi Hihna Pulaakding” cih geelna-ah Zomi peuhmah hong awilo omlo dinghi, banghanghiam cihleh keima’ lungsimbang ding-in ka’ seh ciang-in kei ka’ hihngamloh hang-in Kawl Gamukte’ maai-ah anngolh lungphona asihdong abawlngam khatlehnihbang omleh naakpi-in ka’ uut-hi, banghanghiam cihleh kei ka’ hihzawhloh hang-in amau’ ziak-in Zomite’ sinphatna leh cihtakna kilanghkhia hamtangding ahihman-in ka’ angtang mahmah dinghi, banghanghiam cihleh Zomi kahihman ahihi. Zomi ahilote inbel ‘haii’ salel khamah dinghi.\nMinam enthuah pakni. “Zomi” -pen I-minam min ahihi. Eizong Zomi kicihding I-angtang uhhi, a-angtanglo te-in hih ka’ laaigelh hong kuppih vetkei tahen!\nChin State-a mite “Chin” cihmawk-pen ahaiivaai (ridiculous) mahmah khat ahihi. Chin State khanglam-ah Kawlte naaktam mahmah ta-hi, tua Kawlte Chin State sung-ah a-om man-in “Chin” kici ding-in I-um uhhiam? Naak haiivaai lua-hi! Lashio Khuapi-ah Zomi khat asuah man-in “Shan” kici theiding ahihiam? ahihkeileh Kawlte khat Mit Kyi Na-ah ateen man-in “Kachin” kici theiding ahihiam? Chin State-a omte Chin cihphauphau mawkpen mibatlohna leh haiina lianpi khat hilel-hi. Gamukte’ thuneihna zil-a I-cihciang nangawn tamlua khin-hi.\nThuneihna leh thahaatna (authority and power) I-neihlohman hikeileh leitung buppi-ah, “Zomi hi-ung, Zopau pau-ung, Zogam-ah teeng-ung, Zo-ngeina zangh-ung, Zola leh Zolaamte zangh-ung,,,” ci-in akitaangko-nuam ahihi. Thuneihna leh thahaatna I-neihloh man-in, atung-a suahkhiatna (expression)te ‘lo’ tawh ‘do’ pahlian takeilehang apaam-a khat ”””hihang, mite’ hong theihna…””’ I-minam sung-ah I-thunsawm tantanleh anti-Zomi hipahding hihang.\nBangbang I-suutsuut hang-in deihna bulpi “Zomi acidam minam asuah nading” bek-mawh ahihman-in deihna kitukalhna a-omleh kidamho tozeel lehang minam phattuamna piangkha mawhlo dinghi.\nHih thusunna-pen Zomi leh Chin kikhialhna ziak mah-a, ngaihsutna tuamtuamte’ tungtawn-in Zomi cih mahmah I’ min takpi-hiam ahihkeileh Chin-mah amaanzaw-hiam cihthu I-kimnh dikdek loh-in minam khangkhaanna kal-khatbeek kisuan theiloding ahihna dungzuui-in minam-in koiteng huam-a, minam khat cihteh abangci mite akigawmkhawm ahihiam cihthu bih-in thusunna ahihi.\nMinam sehna-pen zaiina leh toiina sang-in minam dinpih-a nuntaakpihna hi-a, minam sehna leh huamna akiciat litlet loh-in minam khangto ngeilo dinghi. Ahaatte, apilte, ahaute Kawl Gammi (Myanmar Citizen) hihna ciang-tawh kilangh bekding-a, minam peuhmah inelhsiah tawntungding ahihman-in “minam” tualhuampi kician tak-a I-kithun, I-kimuap, I-kitah kuul-hi.\nPrevious: Zomi Sonnet: Taang’ Deih Liapaal ~ Thawnpu\nNext: US gamsung khualzinna pawlkhat – 51


url: =Kha (6) nuaisiah naungekte tui piakbeh kullo ~ Hau Lun :: ZOMI DAILY\nposted on 22 July 2019 at 11:41 am Lomkholna: Article, Haulun, Health\nKha (6) nuaisiah naungek te tui pialo ding cihna-in naungek te tuidat kisamlo cihna hilo hi. Nu nawizu ahkl naungek te ading aki bawl nawivui sungah tuidat aki cingin om khin ahihman in piakbeh kullo cihna hi zaw hi.\nA golkhinsa te tui dawn bangin naungek tui pia lehang a kal (kidney) in tua tui teng lakhia zo nailo hi.A pumpi sungah tuidat le a-al dat ki kimlohna hong piangin tuival teng a khuak ah ki khol thei hi. Tuival a tam le a tawm tung ki nga-in a nuai-a bang damlohna tuamtuam piangsak thei hi.\n1. Mai bawk/pawm sak\n2. Nidang sangin ihmu mu sak\n3. Ciinglo-in kapkap sak\n4. Lua khia sak\n5. A hangdang omlo in sibup sak\n6. Sibup pahpah in si thei\n7. A sih lianloh hangin khuak ciimlohna, bengngongna le lam siauhna satak te ki sia-in lampai theihlohna piangsak thei hi.\nKha (6) nuaisiah tui piak khakna pen ahang tuamtuam hang hi thei hi. Theihlohna hang, sum neihloh hangin nawi vui a bawl ciang aki ciangtanzah sang tui tam sak zawkna le nawivui bawl daan theihlohna hang zong hi thei hi.\nNu nawizu mah ahoih pen hi-a, a hang tuamtuam hangin nawivui a piak kul naungekte ading nawivui na bawlsak le, nawivui bangzah ah tui siang bangzah suung ding cih theilo pi-in mawk bawl kha kei in. Nawivui bung tungah a bawl daan ding limtak en in. Na tel kei le a tel Siavuan/siamah te tung ah dong tangtang in. Deihsakna tawh, Hau Lun Lam-etna\nPrevious: Lengtonghoih Music Party ~ Lengtong Pauno\nNext: Malaysia, Sungai Buloh ah inn kicim in nupi naupaai khatleh pasal 3 si\nSungkhakden khat nga gul ahingin ataw pan hento in, agil nagawp in kikhei khiakik


url: =Pilsinna ah Zomite in a ciangciang, a dawldawl ah leitung tawh liangko kikim nading. Agelh – Siapi Kung Za Mung - Laibu Saal\nHome > Thuluui/Articles > Pilsinna ah Zomite in a ciangciang, a dawldawl ah leitung tawh liangko kikim nading. Agelh – Siapi Kung Za Mung\nPilsinna ah Zomite in a ciangciang, a dawldawl ah leitung tawh liangko kikim nading. Agelh – Siapi Kung Za Mung\nPilsinna ah Zomite in a ciangciang, a dawldawl ah leitung tawh liangko kikim nading.\nAgelh – Siapi Kung Za Mung\n[B.A (Eco); B.Ed.(Credit);M.A (Theo.Magna Cum Laude)]\nA. Minam leh kampau kipsuak nading\nZomite kumzalom khat sungin kikhangto vat a, leitung bupah kithehthang hi. Minam citawm kawmkalah kilom-om zolo in, minam liante’ kawmkal ah ki thehthang ihih manin i pau le hi lai-te lim kep mahmah kul hi.\n1. Zogamah tanbul sang-inn ah Zolai kisin thei napi, laivuanna ah zolai kihello cih thu tawh sia thadah, minam itlo pawlkhat in zolai lim hilhlo a, naupangte in zolai gelh thei lo, sim thei nawn lo hi. Sangsiate in thu hong ngaihsut mahmah uh kul ding hi.\n2. Zogam pualam zomi lom-omna munte ah biakna pawlpi bulphuhin sangkongkhak sungin zolai sinna kinei hi. Hih pen sanginn ah zolai sin lo uh ahih manin hanciam mahmah ding nasep khat ahi hi.\n3. Kawlgam, Vaigam, Mangkanggam mun tuamtuamah a tangciak zomi nu leh pa te in it ate, eimau inn sungah zopau, zolai, zotatzia cihte i zatpih kei leh i sesum minthang deihna pen minam beina hong suak ding hi. Nu leh pate in vaipuak lianpi nei uh hi.\nZomi khempeuh koikoi ah om taleng, zomi mah hi ding, zopau mah pau setset ding, hih pen niamna hilo, minamdangte tawh liangko kikimna khat a hihi. Zolai tawh kigelh laibute lei-in sim ni. Zomi hihna angtang ni.\nB. A ciangcianga pilsinna\nMun tuamtuam ah teng ihih manin pilsindan zong a tuamtuam om ding hi.I omna mun ciatah gualtungtuang hih nading hanciam ni. A thupi ah mangpau manglai siamlo in pilna thuk bangmah kikalkhia zo lo hi. Leitung buppi’ zat manglai i siam mahmah ding thupi hi.\nZomin khuakin minamdangte ban lah tuan lo napi hanciamna leh thukhun zuihna ah zomite in mi kipha zo lo hi. Matut zawh mateng hanciam tentan ding cih lungtang a nei zomi tampi kisam hi.\nHun tawh kizui in thukizakna manlang mahmah hi. Zomite in mi i phak zawh nading zogam khhua khempeuh ah khuaphiamei (Electricity) i neih kul hi. A bei ngeilo Pasian’ hongpiak tuitha, uihtha leh nitaang panin khuaphiamei la a, leitung bup pi tawh ki zop den ding, khangno khempeuh in computer, internet zat theih ding kisam hi. Tua hi leh mi i ban bek ding hi.\nTu tadih sanginn lai kihilhdan pen ngaihsut cih omlo, siate in hihteng lotngah un acih peuhpeuh a thu a la tello pi-in a sim au-au lel uh hi a, leitung tawh kikim zolo ding hi hang. Hih laihilh dan zong a sawt lo in hong kikhel lel ding hi.\nGamdang tungsate in pilsindan hoih nono nuaiah kipattahna a ngahkha uh hi a, gual tung tuan ding hanciam ding bek hi lel hi.\nGam tuamtuam ah laitan (Standard) lawh dan a tuam tek a om hang in matriculation kici ciang pen pilna bulpiteng ki sin hi a, a tungsiah ah pilna hiang khat bek a tel a khawk in a kisin toto ahi hi. Doctorate degree pen pilna tungkhupna ci ni. Kum sawmnih bang hun leh sum tampi bei-in khuak nam lianga a kisin teh doctor kingah pan kimlai kumpi laivuan zong nawkkha ngeilo pipi-in deih ngama, sum tawmkhat lam-etna tawh a pia ziauziau ngam i om pen khantohna hilo in a mai zum huai mahmah thu khat hi zaw hi. Hih pen leitung bup tawh liangko kikimna hilo ahih manin mailam hunah a lak sawm leh a piak sawmte in thu ngaihsut huai hi.\nMun tuamtuam panin a dawldawl in sin toto a, i ngah pilna siamnate taw hi gam leh minam khantoh nading na khat teitei sep hamtang ding thupi hi. Zogam a ding phattuamna themno khat zong a bawl vetlo tuipi gala mipil mihau zomi sangin zogam ah nungta in singkung ankung khat a hah ngeipa thupi zaw hi. I hauh i pill eh zomi zogam ading hi sak ni.\nC. Kawlgam sung zomite pilsinna ah khantoh nading thute\n1. Hahkat taleh thadah taleh kha sum kibang sangte ah i deih zah pilna hong kiguan zolo ahih manin zomi lomtenna khuapi te ah pilna sawm kician phuanin deih sakna leh veina tawh pilna kiguat kul ta hi.\nI milui uliante a vekpi phialun bawda kipattahna pan a khangkhia te vive hi. Siapi Phut Khua Suan in Lawibual sangpi ah nitak laisimna hong phuat leh tuaa kumin Lawibual sangpi-in zogam buppi ah tansawm result hoih pen ngah pah lian hi. Kawlpi ah Ciimnuai Pilna Saw mi neih manin khang kibottat siavuan sinna phualah zomi khangno tampi ki lut zo kik ta hi.\nCikha, Tonzang, Tedim, Kawlpi, Khampat, Tamu khuate ah hunbit bawda hon zawh nading hanciamin, ki-ukna khuahun kikhekna tawh ki zui-in private sanginn dong ngim ding kisam hi.\nSocialist hun lai-in guktat, tangtat tawh kihau zo hi. Democracy hun ciangin kipawlkhopna bek tawh ma kitun zo ding hi. Sumhaute leh mipilte kipawlkhop kul ding hi. Kipawl siamna zomite lak ah kisam lai mahmah hi.\n2. Tuhun ciangin na khat peuhpeuh kiva mahmah peuh leng nuntakna piang lel hi. Tua hi a, sanginn a subject kisin a siam hetlote ama’ kivakna muhkhiat saka, pattah ding thupi hi. Zinmuak siamna, ciamnuih siamna, kineih siamna, kimawl siamna cihte a kipan a uphuailo kivakna tawh mite in sum tampipi a luah ziahziah na thu thei-in lai siamlote a ut loh pi-in hih tentan luat loh ding thupi hi. Zomi laphuah lasak siam mikhat in “Ka tansawm lai-in OB (Optional Burmese) cih om kei leh degree ngah kei ning, leitung ah Mathematics ki beisak le hut ing” , ci-in ciamnuih leh cihtak thuah in gen zel hi.\n3. A zai mahmah nekzonna ah thu kanin theih mahmah ding kisam hi. Sang kahkah ding, degree ngah teh kumpi nasep khat peuh sem ding cih bang leltak pen tupna nei kici thei nawn lo hi. I theih khak loh manin a kipelh thupha hamphatna tam mahmah ding hi. Internet mah tawh kopin thuhoih thupha, thuthak theite in im lo a, deih sakna tawh ki gen sawm pahpah ding kisam hi.\nPrivate sang hongin pilna siamna thu tuamtuam deihsakna takpi tawh kipantah lehang a sawtlo in leitung tawh liangko kikimin pilna tawh i nungta zo ding hi.\nItem Reviewed: Pilsinna ah Zomite in a ciangciang, a dawldawl ah leitung tawh liangko kikim nading. Agelh – Siapi Kung Za Mung Description: Rating: 5 Reviewed By: Cinpu Zomi


url: =Vondeih Kep Ding – 51 (Pau Khan Kap) :: ZOMI DAILY\nposted on 1 September 2016 at 8:58 am UTC+9:30 Lomkholna: Article, Paukhankap\nSingapore ah nasep zongin ka om hun, Malaysia Coffee shop ah waiter in, Construction ah general worker leh Club ah maintenance technician in kaom hunte, palik lau in ka kibupbup hun, damya te’n motor cycle tawh hong uum in ka tai hun ahi zong, Singapore panin kalawm Tuang leh ka lawm Khup te hong hawh in zanhak dek liangin lupna tungah sangkah khoplai hunte kikum in ka om hunte khawng ngaihsun in ihmu mawh ing. Tuin tua hunte ka lakik nuam zongin lakik thei nawn lo-in tangthu in pianggai khin ta hi. Hun lem khat ciangin hih tangthu te na theihnop leh hong gen kik ning.\nTua leh tutung in ka khualzinna ah kathuah thu khat hong gen nuam ing.\nTuma kum (3) lai-in na pate kaom na khuapi panin Tulsa khuapi ah ‘Zomi Khawmpi’ siim dingin pai ung. Atam zaw khangno hi-in, tukpeng sui ding vive hi. Tua lak ah pa pi pawlkhat zong kihel hi. Tukpeng kidemna ah eilam danin nitak lamta bek akisui hilo in, zingsang tuun-a kipan nitak dong kisui uh hi. Na pa bel na theihsa mah bangin tukpeng sui thei lo-in ahi zongin ka hih theihna peuh ah mapang in a dawn ding uh tui leisak, puak sak cidan in ka panpih hi. Tua leh sunkim ciangin ko team panin kimawlna ah linesman ding khat kisam ci-in tukpeng makaite-in hong gen hi. Tukpeng kisuiteng lah akimawlna un gim khin ahih manin linesman sem dingin ka gei-a tu, tukpeng sui ngei Papi khat asawl uh leh ‘nisa lua,’ ci-in nial mawk hi. Tua papi pa in tangnial mawk ahih manin tukpengsuite khat kitawi sak in sem sak kik mai uh hi. Tua laitak in linesman asem thei hileng pawh tukpengsuite tawlnga sak hithiat in hih vaipuak kadawn ding hi.\nHih papi pa ka encik gige-a vaipuak khat mahmah zong laknop nei lo mawk hi. ‘Mawtaw hong hawl in’ kici leh lah hawl nuam lo, ‘an huan in om in’ kici leh lah huan nuam lo mawk hi. A kum atawm lai maw cileng lah maak bang anei ding hita! Na pa in hih mipa en theilo hi ing.\nHong nusia khinsa, Kawlte laigelh siam U Aung Thin in,“A kumtam khempeuh apicing hi kei,” ci hi. Hisa peuhmah ing.\nTawngno aw, na omna mun khat peuhmah ah midangte’ noptuam theihna dingin vaipuak khat peuhpeuh la-in mapang thei den le cin ut ing. Pawlpi min tawh pawisiim in na pai leh la makai dingin na ding kei zongin makaite’ zat a guitar uh tawi sak, kepsak in guitar tawi tawh kisai vaipuak laaksawm in. Tukpengsui in na pai uh leh zong line up ah na kihel zo kei zongin a mimawlte’ dawn ding tui akisap leh ahun lap in tawi sak in tui tawh kisai vaipuak laaksak in. Pawisiim ci-in thu kingen sak leh ngen nuam lo, la hong sa in kici leh lah sa nuam lo, guitar hong tum in cileh lah atum nuam lo mi om thei mawk hi. Hih bang konggen ciangin pawisiim ciangin guitar tawi ding vaipuak lain la, mimawlte’ adingin tui tawisak den in hong ci nuam hilo hing. Vaipuak na lak theihna dingin gentehna in kong gen hi.‘Kei naupang lai ing,’ ci lo-in na omna khat peuhpeuh ah vaipuak khat teitei la-in mapang in. Tua hikei leh na pa in hong mudah ding hi ing.\nP.S: ‘Vaipuak bangmah na laaknop kei leh koimah ah pai lo-in inn ah omcip lel in.’\nPrevious: Kum zalom 21 Panglong khawmpi ah Ban Ki Mon\nNext: Pawlpi sungah Politics (Politics within the Church) ~ Tual Khan Suan


url: =Malaysia gamsung ah tukumsung vankham tawh mi 55,903 kimankhin ~ ZD :: ZOMI DAILY\nposted on 17 April 2017 at 6:54 pm Lomkholna: Malaysia, News, Sawltak, World\nMalaysia gamsung ah guihtheih khamtheih azang tammahmah a, tukumsung April khazong beinailo in guihtheih khamtheih azang leh azuak mi 55,903 kimankhin cizen hi. “Drug-related Offences” ci’n vankham tawh akisawhkha amatkhak khempeuh uh hi a, avankham mahmahzong RM81.67 million manneiding vankhia uh ci’n Malaysian Police te’n pulakkhia uhhi.\nGuihtheih khamtheih amankhia makaipipa “Narcotics Crime Investigation Department director Comm Datuk Seri Mohd Mokhtar Mohd Shariff” in agen khiatna ah January 01 panin April 13 nidong tukumsung bekbek in vankham tawh akiman mi 55,903 phakhin a, tualak ah gamdangmi Foreigner 2,304 pha cihi.\nVankham avan in amat uhpen asum in akituat ciangin RM81.67 million aphak banah inn leh neihsa “Property” amattezong asum in atuat uhciang in RM49.16 million phading ci’n Monday ni Bukit Aman Press Conference bawlna ah genkhia hi.\nAnunung tunai akimanpen Taman Pusat Kepong ah hi a, Nigerian gammi 2 akiman ahihi. Vankham “Syabu” akiman pen asum in akituat ciangin RM400,000 manneiding cimawk hi.\nTua vankham tepen China panin Malaysia gamsung ah alut hi a, Malaysia Customs Department leh China National Narcotics Commission te kipawlkhawm in amatkhiat uh ahihi.\nTua vankham te kimanlo hileh Malaysia gamsung leh Malaysia tawh gamgi gamveng te ah zuakding in akipua ahihi. China pen agam panin vankham “Syabu” kilim puakkhiat mahmah a, Global Syabu Exporters lakah alianpawl hiding in ki ciamteh hi.\nNidang in Malaysia gamsung ah vankham alutte pen Golden Triangle akici “Myanmar, Thailand, Laos” kuamteng panin alutzel ahihi. Tuazawh ciangin Iran gam panin vankham lutleuleu a, tulaitak pen China panin Malaysia gamsung ah vankham limlut mahmah cihi.\nChina panin vankham alut ciangin vankham zong aman kiamtuam cizen hi. Nidang abeisa kum 6 hunlai in vankham Syabu tepen Kilogram khat ciangin RM250,000 mannei ci a, tu’n China panin alutzawh RM50,000 bek manneita cihi. Aman kiamgawp ahih manin mikim in noptak in leizo a, guihtheih khamtheih azang tammahmah cihi.\nMalaysia gamsung ah guihtheih khamtheih azang pen mi 2.5 million bang phading cih kiza hi.\nAlso read: Sengam ah Kawlgammi khangno khat vankham zatui tawh kiman ~ ZD\nBehlapna: Hih Syabu vankham tepen Metamfetamina acihte tawh akibang hihtuak a, katheih khialh keileh “Mehza” ihcih tetawhzong kibangpian khading hi. Nidangin India panin mehza kipusuk in, Sengamgi tengah kizuak hi. Tu’n Sente’n agamsung panin bawltheita uh a, Asia gamsungteng ah ahawmkhia hileh kilawm hi.\nSente peuhmahpen van atuh abawl asiam ngiatte uh himawk ahih manin, hih vankham tezong atuh hikha ngelngel dinga, asit hilehzong alauhuai banah Senbawl vankham bel lauhuai mahmah khading hi. ZD Sawltak #zomidaily\nPrevious: Malaysia ah kum 4 aphapan naupang khat inndawl 17 pan kia in sipah ~ ZD\nNext: Malaysia Wisma Bernama ah Bomb om ci’n ki patau mahmah ~ ZD


url: =Lailo inn kang tawh kisai :: ZOMI DAILY\nLailo inn kang tawh kisai\nposted on 3 July 2018 at 8:00 pm Lomkholna: News, Zomi\nJune 30, 2018 (Sat) nitak 5:30 pm in Lailo khua-ah inn (2) kang tum hi. Inn kang cih pen a tamzaw khuakhalhun/ phalbihun in kang thei zawdeuh hi. Ahizong Lailo ah tuuk hun guahzukzuk kimlai inn (2) bang hong kang tum mawk hi. Bangbang hi leh innteek te kisapna mah hi zaw kha ding hi.\nInn hong kat tat ciang inn katnamun ah kipai in inn ki phelhpih nuam ciat hi. A hi zong tuhun laitak pen Sipin budget tawh Tedim khuapi sung a ki puah sanlaitak a hi hi. Tua hi aa Sakollam nawl Lailo lamka ah zong tuipaikhiatsakna ki bawl laitak a hihman in mawtaw cycle pai theilo laitak hi.\nMipawlkhat ten tua lampi ki bawl/ki khakpaulap in mawhpua sak pong hiau uh hi. Ataktak in ci mah leng mualtuk pang ah mawtaw lampi golpi khat om in a sak mahmah ah zong cycle tawh ki pelh thei lai hi.\nMipite heisuk/heitoh nopna ding ngaihsutna leh veina tawh kisem a hih man in thu ngaihsun lopi in ki mawk sep biangbuang lo hi. Zumvai a hihman in nasephun leh man siang hun ding cih bang a ni omsa a hih man in a manlang pen ding leh a hoih pen ding in ki bawl ahi hi.\nVideo: Lailo ah inn 2 mei kangtum (30 June 2018)\nInn katna munah meiphelh mawtaw a pai theihlohna pen Sipin ten lampi a khak man uh hi ci’n hong mawksiat pong uh hi. Lampi kikhak kei leh zong a kattumma in a tung zo diam cih zong ngaihsun huai hi. Pai nuam taktak hi le uh mawtaw lampi omlua hi.\nKo zong innkat ding theikhol hi le ung lampi na bawl nailo ding hi ung. Buaina/ haksatna thuak ding kuamah ki deih lo hi. Khuasung hoih na ding/mipi a ding veina lianpi tawh ki geel in na kisem a hihman in thu leh la zong khinkhai thei mellopi in mawk ciakciak kei ni mite’n a pil hong sakha ding uh hi.\nMore: Tuitawh Innkang huhna piakkhiatna kinei thei\nKhuasung khantoh nading thasuk in nasemte i panpih theih kei leh zong a thaneem na ding uh kampau se dah leng. Mikhat kampau khialna pen mitampi in suplawh thei hi. Tedim Municipal\nPrevious: Malaysia PM asemlui Najib Razak kimanta, zingciang thu kibawlding\nNext: Najib pen 1MDB Fund sumvai tawh kizom in mawhna nam 10 valtawh thu kibawl theiding\nUSA, Texas sanginn khatah sangnaupang khatin palik khat kaplum


url: =J.M. Ngul KHan Pau: Lauhna (Fear)\nDr. E. Stanley Jones, Methodist Pawlpite missionary in hih bangin thu na gen ngei hi. “Kei upna tawh nungta dingin hong bawlpa’n hong bawl ka hi hi; lauhna tawh nungta ding ka hi kei hi. Lauhna in ka tenna gam ding hi ngei lo hi, upna gam bek hi. Lunghihmawhna leh lungkhamnate in hong tuam hun a om hangin sehnel bangin amaute tolhmang ding uh a, upna thahatna tawh ka kalsuan ding hi. Tua ahih manin upna tawh ka nuntakna nuamzaw, cingtaakzaw a, lauhna gam tawh ka kituak kei hi. Upna huih in hong nungtasak a, lauhna huihsia sungah a nungta thei ding ka hi kei hi,” na ci hi.\nJohn Hopkins University a sem doctor khat in, “Lungkham mite bang hangin a lungkham lote sangin si baihzaw hiam cih ka theih loh hangin a taktak in cileng lungkhamte si baihzaw hamtang hi. Thu khat ka theih om: i pumpi pen si leh sa lauhna tawh a nungta ding hiloin upna tawh a nungta dingin hong kibawl ahihlam ka phawk hi,” ci hi. Na huih dik ding pen upna huih hi a, lauhna huih hilo hi. Khristian khat na hih leh lauhna gamah a teng ding na hi kei a, upna gamah mun leh mual kip na nei khin zo hi.\n· “Sihna lim guamsung nangawn ka nawk hangin siatna ka lau kei ding hi. Bang hang hiam cih leh na molhtum leh na ciangkhut in kei hong lungmuangsak hi,” (Late 23:4).\n· “Topa, ka khuavak leh hong honpa ahi hi. Kua kihta ding ka hi hiam? Topa, kei adingin mun muanhuai ahi hi. Bang lauhpih ding ka hiam,” (Late 27:1)\n· “Pasian i belh leh i thahatna hi a, haksat hunin a hong huh pahpah pa ahi hi. Tua ahih ciangin leitung kikhinin, mualte tuipi sung a kidenna zongin, a tuite ging zuazua-in phuan zuazua a, hih ginna hangin mual liante a ling zongin i lau kei ding hi,” (Late 46:1-3).\n· “Topa in kei hong ompih hi. Bang mah ka kihta kei ding hi. Mihingte in kei, bang hong cihzo ding ahi uh hiam?” (Late 118:6).\n· “Nang hong ompih ka hih manin lau kei in. Na Pasian ka hih manin lungkia kei in. Nang hong thakhauhsakin ka hong hu ding a, nang hong huhin ka hong honkhia ding hi,” (Isai 41:10).\n· “Bang hang hiam cih leh keimah Topa na Pasian in na khut taklam ka len hi. Lau kei in, nangmah kong huh ding hi, nang tungah a hong cipa keimah ka hi hi,” (Isai 41:13).\n· “Bang hang hiam cih leh Pasian in eite tungah meidawina lungsim hong guan lo a, thahat, ki-it, pumpi ki-ukzawhna lungsim hong guan hizaw hi,” (II Tim 1:7).\n· “Itna nei lehang launa om lo a, itna cingtaak nei peuh lehang launa beimangta hi. Bang hang hiam cih leh launa i cih pen gimthuak ding kihtakna hi a, gimthuak ding a laute pen itna cingtaak a nei lote ahi hi,” (I Joh 4:18).\nLeitung ah khuamial lungkham na’n dim a\nNitang sung zong om thei ding hiteh..\nBy: Dr. J.M. Ngul Khan Pau


url: =Tulaai Leitung Thuthang Tuamtuam Updates October 10,2014\nKawlkumpi te in Mualmi thautawi tetawh kilemna ci n a otot laaitak tuma ni 5 pan kipan in ni 5 sung Shan state khunglam teng ah Shan Gaalkaap sak le khang kipawl in Kawlgaalkaap tetawh nasiatak in kikaap ngeekngeek uhhi. October 10 niciang Shan lampan galphualpi khat sum in mipi 4 si uha, Kawlgam gaalkaap honmang khat si ci hi. October 10 nibel thauging daaizaw deuh samven ahizong kawlgaalkaap ten gaalkaap behlaplap in kiheemnuam lo ahihman kikaap kik mah kuul inten ci in Bumu Sai Hlah in genkhia hi.\n· Akizom phial mah in DKBA kici Karen Buhdha gaalkaap te leh Kawlgaalkaap te October 10 ni in Kawkreh khuakim teng ah nai lang sung kikaap uha, Laibuai khuakim ah zong kikaap uhhi. Lam etna daan ah kikaap kaap laaiding in lam et huai ci in DKBA makaai ten genkhia uhhi.\n2014 Nobel Peace Prize Pakistan gammi numeino Malala Yousafzai kum 17 leh India gammi Kailash Satyarthi te in akibang in ngahtuak uhhi ci in Nobel prize ngahding ateelkhia pawl in October 10 niin taangkokhia uhhi. Adang Nobel minphatna tampi tak omnapin in hih Nobel Peace Prize teen Nobel Prize kiciphadiak se hi. Amau geel pee naupang te alaamsaang nuam ngiatnasemte in kiciamteh hi. Malala bang 2012 kum Pakistan gam ah laaisin khuan angahlo numei le naupang te laai ahilh ngiatngiat napan Taliban te alutang thautawh nakapsak in Britain gam ah ki at ahihi.\n· North Korea gam a thuneihna ala ahi Worker’s Party kum 69 cinphawkna thupitak October 10 ni in bawl uha, Leikha Mangpi Kim Jong Un kilang tuanlo ahihman in mi atamzaw in gilbeemlam khawng kikhumta maw cin lunghi mawh mahmah uhhi. North lampan Souht Korea gam ataaisuk pawlkhat leh South Korea mipi pawlkhat in North tawh gamgi ah North lam tuding in Muutpuak golpipi tung ah North Korea leh Kim Jong Un gensiatna laaite gelh in vanlam ah khah ahihman in North Korea ten thautawh nakaapkhia ngekngek uha, Sout Korea gamsung athautawng tu ahihman in South Korea tenzong nakap tokik pahpah uh ahihman in October 10 nitha paai sak le khang meikuang kikheek ngekngek uhhi.\n· Turkey leh Syria gamgi a om Kobane khuapi sung ah IS migilo te leh Kurd minam thautawi te nasiatak in October 10 ni omkik leuleu a, IS thahaat kik mahmah ahiman in Kurd te gaalpanna phualpi khat lakik zo uhhi. Azenzen in IS zo lian bang hileh piteek puteek ataizolo Kurd minam 700 bang om a IS ten gawltan mang lianding ahihman dipngeek na mahmah ci in UN teng tangkokhia uhhi.\n· LEitung ah akilau mahmah natna khat ahi Ebola natna hang in Africa gamsung leh mun tuamtuam ah mi 4,000 cingta a beilam sang kizelh lam manawh in pungmahmah ahihman in lauhuai ci in WHO ten October 10 ni in taangkokhia uhhi. US gam vanleeng tual kheempeuh bang ah tu in sit kipan ziahziah ta uha, EU pawlkhat ah zong kipan ta uhhi.\nKhialh aom leh ngaih dam bawm ah maw


url: =Klang District, Pulau Indah aom Food Factory te ah Operasi lutin mi 49 kiman :: ZOMI DAILY\nposted on 8 July 2017 at 4:29 pm Lomkholna: Malaysia, News, Sawltak, World\nMalaysia, Klang District sung aom Pulau Indah ah zanni Friday ni in Immigration Department te makaihna tawh Operasi lutin gamdangmi nasem 49 kiman cih NST pan kiza hi.\nTua gamdangmi akiman tepen Malaysia gamsung ah naseptheih nadingin Work Permit kician aneihloh uh banah E-card zong bawllo uh ahih manin akiman uh ahihi.\nZanni nitaklam 3:30pm hunpawl in Pulau Indah sung aom Food Factory mun 3 ah alut hi a, nasemte banah Malaysia gammi Company’s Representative khatzong thusitna neihdingin kiman cihi.\nSelangor Immigration Department assistant director Jaimin Sumpit ii genkhiatna ah hih Operasi (Operation) pen khuasung vengsung mite’n Complain hongzasakna tawh kizui in akilut hi ci uhhi. Gamdangmi phalna kicianneilo om cih kizasak ahih manin Enforcement Agency te’n kalkhat sungah a etcikkhit ciangin Operasi alut ahihi.\nAkiman gamdangmi nasem 49 lakah numei 2 kihel a, adang mi 47 tengpen pasal vive ahi uhhi. Akiman te lakah Nepal gammi 33, Bangladesh gammi 10, India gammi 3, Indonesia gammi 2, Philippines 1 cihbangin gamtuamtuam pan kihel uhhi. Avek un kum 23 pan kum 47 gualvive ahi uhhi.\nImmigration Officer te genkhiatna ah hih Operasi hunsung in gamdangmi akigawm in mi 208 thusitna kinei in, tualak ah bangmah naseptheih nadingin phalna kician aneilo mi 49 te amankhia uh ahihi.\nHih Operasi panin akiman gamdangmi nasemte pen “Section 6(1)(c) and Rule 39(b) of the Immigration Act” thukhun tawh kizui in thu kibawlding cihi.\nHih thuthang tungtawn in ngaihsut huai khatah ih omna, ih innsaapna, ihveng ihpaam te’nzong nawngkai hongsaleh Complain hongbawlthei in Operasi honglut ziauthei cih phawk huai mahmah hi.\nInnsaap pawlkhat gamlum henhan, zukhawng nene in akhamkhit ciangin amautengmah kitawngtawng in vengsung gamlumsak cihkhawngzong omthei hi.\nPawlkhat innsaapna Flat sungkhawng ah zankim zankhang in Homecell bawlin awngziahziahlel, Hallelujah… Amen ci’n awngzaizai cihkhawngzong omthei hi. Malaysia gambiakna aki khauhsak phadiak te’n mitdong hongsa mahmah khathei cih thusuak kullo in theihhuai hi.\nPawlkhat kikhopna in akizang biakinn tezong vanzuak nadingin akibawl Shop Block, Business Unit peuh, ahih keileh mi omhithiat nadingin akibawl Residential Apartment, Flat khawngpeuh hithei hi. Mipi ki kaihkhoptheih nading, biakpiakna leh pawi tuamtuam bawlkhengkhang theihnading in phalna aneimah ihhihiam cih pawlpi makaite’n kiphawk huaihi.\nRelated: Malaysia gamsung Operasi panin akiman mi 2000 valkhin, Kawlgammi 200 val kihel\nMalaysia ah Zomibup Crusade ci’n aki bawlzelna FGA Kuchai Lama khawng, Zomi Nam Ni leh Khuado aki bawlzelna Chinwoo Stadium cihtekhawng kumpi theihpihna Licence aom citciat ahihi. Tuate nangawn ah pawi ihbawlding ciangin vengsung hausa leh kumpi thunei te tungpan phalna Permit lakmasak kulhamtang ahihleh ihki khopna munte ah utbangbang ut hunhun in pawi ihbawl ziauziau pen mitdong asakhinkhian vengsung ah khatpeuh omkhaleh alauhuai khadiam cih ngaihsut huai? Ngaihsutding, khinkhaiding “points to ponder” cihna hi, khialhna aomleh Sorry….. Sawltak #zomidaily\nPrevious: ZAM Thupuak :: 09 July 2017 (UNHCR, Malaysia Home Ministry leh gambel palaite ki muhkhopna)\nNext: Vondeih Kep Ding – 117 (Dimno’ Pa)


url: =Etlawm Mual Kuam Len Nupa ~ Dr. Dongno :: ZOMI DAILY\nposted on 20 June 2016 at 7:10 am Lomkholna: Article, Dongno\nA hoih ih Zogam: Ih Zo gam sung ah amaa thu aa apiang Pasian ong piak mun hoih gam hoih om kawikawi napi, ih gam ki zawng lai-in khangto nai lo ihih manin kipuah, kikem cing zo nai lo hi. Hih mun leh gamte ih hih theih zahin ih puah ihkepcing ding leh midangte theih dingin ihthansak ding thupi hi. Mipil leh akhangto gam haute-in tua bang munte hoihtakin kem uh aa, ava en mi tampite kiang panin sum ngahin kivaakna nasep lianpi suah uh hi.\nMual kuipi, keen sangpi, tuizeu, tui li, kua-hawmpi, cih bang munte, nuamtakin mi tampi-in ong et theih dingin bawl leng hoih ding hi. Amau pian ngei ciat bang, ahi bangbangin koihin, susia lo aa, akiim-apam ah sing phuk lo, lo kho lo, gam hal lo, sa beng lo in ih kemcing ding hi. Ganhing vasate lauthawng sak, patau sak lo-in lungmuang takin agamtat nading uh leh abuk akhawl, a bu bawl nang uh, singkung lopate ih susia kei ding hi.\nLen Nupa Omna Mun\nAilam kici mualpi dawn, Kaptel khuakhung tai thum agamlatna mual dawn nih kituah hilhelna, mualkuam zaang khat hi aa, Kaptel gam kumpi waing ( Reserved forest ) huam sung ah om hi. (Tedim Land Records zum ah kumpite ciaptehna gamlim om hi ). 20.03.1992 ni-in pa Pau Za Khan panpihna hangin mualsuang khat thungetna tawh kiphut hi Hih a lamdang, mun hoih thu, limtakin athei nai lo mi tampi ki om lai hi. Tedim khuapi panin tai sawmnih bek gamla aa, lampi nuam ahih manin hun nuam zangh dingin Len Nupa ah ki pai thei ta hi.\nLen Nupa thu Ciaptehna\nFalam gam Hualngo gam leh Mizo gam dong aa minthang, LenNupa thu en ih theih loh ding pamaih lua sa ka hih manin, Jan 3, 2010 ni-in Kaptel khua AG sia Rev. Song Sian Pau kiang ah “ Len Nupa tangthu laibu khat ong bawl in; azaknop huai thu lamdang tampite ciapteh huai banah, a thei nai lo mi tampite theih sak ding thupi hi. “ ci-in ka cial hi. Tua ni mahin Hausa pa Do Za Tuang kiang ah,”Len Nupa pai nading mawtaw lampi na zong un la, Len Nupa akiim-apaam ah sing phuk lo, lokho loin gam hal loin sa zong nabeng sak kei-in, kumpi kyu-waing, ngaat takin na kem un “ci-in ka ngaihsutna ka kikuppih hi.\n2011 kum sung mahin Teltui Zingsol ( Vol. 2 ) sung ah azaknop huai Len Nupa thute cing takin ong hawm khia pah uh aa, tu-in tua laibu siksan kawm in magazine sungah kong at hi. Kaptel pan Len Nupa lampi zong tu kum March kha sung in azai zawin lam tawh kipan khin ta uh aa, tai nih val tun khin zo uh hi.\nEtlawm mualkuam Len Nupa\nKa neulai-un Len Nupa thu akigen ka za ngei uh aa, “ Hoih lua ahih manin tua lai va tung leng kiciah kik nuam lo phial hi ” ong ki cih tudong ka mangngilh thei kei hi. Len Nupa ah apiang thu lamdang tuamtuamte hangin, ‘ Si-khate khua ‘ hi ding hi, ci-in taanglai-in ki –umin, kilipkhap mahmah hi. Falam gam, Hualngo gam leh Mizo gam ciang dongin aminthang mahmah, alamdang mun khat a hi hi. Falam gam ah khanglui mite-in ‘gamsa-te apianna mun leh a-uk, acing, angakte omna mun’ ci-in um uh ahih manin gamsa ngen dingin ong pai thei zel uh hi.\nMizo gam panin Len Nupa ahoihna en dingin akum akumin mi tampi ong pai uh aa, hun nuam ong zaang zeel uh hi. Mangkangte-in zong amun agam om lopi, ngaihsut-tawmna tawh azaknophuai dingin abawltawm uh, fairyland, ci-in dawi gam dan tangthu tuamtuam nei uh hi. Ei Zomite-in amun, agam ngiat in, tuni-dongin ih muh theih, ih et theih ding ‘ Si-khate khua ‘ kici, thu lamdang tuamtuam apianna, Len Nupa nei ihih manin, ih hampha hi.\nLen Nupa, acre10 val ding zai-in, tuipi mai pan pi 7,256 asanna ah om hi. Mual sang dawn ah om ahih manin, huih vot siangtho nung hiauhiau den aa, len paak leh lopate huang ngeelngeel hi. January pan May kha sung teng lenpak asan, adum, pak zihziah aa, akiim- apaam ah gam Maang tulakin umcih in, van dum tawh ih etden ciangin etlawm mahmah in lungzuan huai hi. Tua lai mun zaang ah kawi-kithuk ngiiu-ngeeu in tui luang khat om hi. Tungtun lianpi bangin mualbo om litlet kawikawi aa tua mualbote ah lothang peek mihing khut tawh kisuan lo, agualgualin po hi.\nNidang lai-in kawltu zong po ngei aa, tuhun ciangin bei ta hi. Nahlun kici sing kung namkhat zong po aa a gammangte bekin mu thei uh hi, ci-in kigen hi. Akiim-apaam ah vasate khuang liingliingin ong lungnuam sak hi. Sun kamh gamdaih hun ciangin gamsate’n tui ne dingin ong pai khiankhian uh aa zan ciangin sapite ong pai thei uh hi. Innka dol pek kidawh bangin suang aziing aziingin azaangtaam khat om aa “ Suang innka “ ki ci hi. Tua suang innkaa adung pi 10 sau in, a vai pi 15 zai hi. Len Nupa panin India gam Aizawl khuapi leh adang khua tampi zong ki gal muh ci-i-cia-i thei hi.\nA kigen thu lamdangte\nTang lai-in azaangtam aa tui luang a naak lam ah, mi alua bangin a-awk kum simin thum vei ta bang kiza thei zel ahih manin, khanglui mite-in ’ Lua Zang ‘ ci-in min na pia masa uhhi. A phual ah, “ Len Nupa“ ahih kei leh, ” Luazang kici- ngam lo aa ”Hausapi “ , ahih kei leh,” Ih pute Khua,” kici ngam bek hi. Suang Innka zong ‘ Hausapi Innka’ kici aa tua hi kei leh kigam -mang thei hi. Len Nupa pen ‘Si-khate Khawlmun ‘ zong ki ci hi. Khanglui mi te in, mi asih ding uh ciang in a mang sung uh ah kilangh kholin, “ A kha uh Len Nupa ah kikha tektek ung “ ci-in Mualpi khua aa ateng khangluite-in gen uh hi.\nLen Nupa pai nang lampi\nKaptel panin Len Nupa pai nang lampi sawtpi pekin taangpi tha tawh bawl ngei uh aa, 2008 kumin UNICEF uliante’n zong tawn ngei uh hi. Tu kum 2012 March kha sungin tua lampi pi 4-6 azai, motor cycle nuamtak aa apai theihna dingin hausapa pa Do Za Tuang’ makaihna tawh kipan leuleu aa, hih lai aki at laitak in, Kaptel pan tai nih ciang to khin uh hi. Zogam Rural Develpment Committee ( ZRDC ) in pa Vum Nang makaihna tawh huhna sum saang nga( Ks 500,000 ) tawh panpih aa, lungdamhuai in kithalawp mahmah hi. Mai lam ah kuamahciatin ih hih theih bangin, ih gam ahoih nading huhna ong kinget ciangin hanciamin tha ih piak ciat ding kilawm hi.\nLen Nupa ah napai nop leh\nTedim-Kaptel-LenTang mawtaw lamlianpi pi 12 azai-in tu kum, 2012 sung aa zawh dingin kipuahpha hi. Kawl zaang pan leh Tedim pan apai nuamtein, Tedim–Kaptel–Len Nupa lampi nuamtakin kipai thei hi. Saklam, India gam panin, Laitui-Kaptel-Len Nupa hi ding aa, India gampanin, Mizo gam leh Lamka panin zong kipai thei hi. Khanglam, Falam Haka lam panin Munluah lam tawnin zong kipai thei hi.\nNidang pek aa kipan Mizo gam panin, hibang aa aminthang Len Nupa’ hoihna en ding bekbek in gamlapi khe tawh ong pai uh aa, en thupi ngaihsut lo-in, tu hun dong ih koih mawk pen eima kicinlahna ahi hi. Tua ahih ciangin, aneituam om lo, Zomite’ gamluah, ‘ Etlawm mualkuam LEN NUPA’ limtak keemcingin, ahoihna en ding leh hun nuam zangh khawm dingin Len Nupa ah va pai ni.\nLunglen Kawlpi, Inn Buk mual, Thahpuang Pawn leh a kimu mengmeng lo ( a om takpi ahih leh) Thuam Tuili-te zong ih nei hi. Zalui tung,Ngennung lam ah bak kua hawmpi khat om aa, Thangzang khuataw ah zong Meitei gal lai-in a galkap mangpa kikap lupna, Suangsuang zong a ciapteh huai mun khat a hihi. Tangthu aa kigen Thawm tangvalte, meei pek kidemna mun, Sialkong kan, zong ciamteh huai hi. Hihte thu a theite-in ong gen le uhcin kiza nuam hi. Dr James Suan Za Dong (Sydney, Australia)\nPrevious: Phalbi le Sakuhte ~ Nk Khanno\nNext: Zomi Nam Lapi bang hi ding? ~ J. Thang Lian Pau


url: =Tulaai Leitung Thuthang Tuamtuam Updates May 19, 2014\n· New York Khuapi sung UN zumpi ah Zomi te maban ding vaaihawmding a akah Zomi makaai taangmi nihte May 17 Meeting akah khit uhciang cidam tak in inn lam zuanthei cihthu kiza hi. Bangthu teng vagen a kuateng vapai cih thunei te in akicing in ongpulaak kik ding uh ingak laai hi.\n· Letpadaung Mual Siksan to a om Sen minam nih khausung mite tawh abuai khit uhciang khuasung miten namancip ek uha, kumpi te leptuahna tawh May 19 ni in khahkik ta uhhi.\n· USA gamte sumzon sumzuakna, galvan tuamtuam te computer zang in Sen gaalkaap mang 5 guuksak hi ci in USA ten thubawl uha, FBI te in amantawh kamannuam uhhi ci in May 19 ni in suaksak uhhi. China kumpi te in ahih leh hipeuhmah kei ci in dawngkik pah uhhi.\n· Ukraine gam kiteelding anibek in samta ahihman in Ukraine gamkiim a om Russia gaalkaap 10,000 vaalte aomna muntek ah ciahkikding in Russia President Vladimir Putin in May 19 ni in thupia hi. Ahizong in kua mah aciah omnai kei ci in NATO te in genkhia kik uhhi. Putin bel China gam meeting kahding in tungseisai hi.\n· Thailand gam kumpi langpang pawl in May 27 ciangbek lungphona kinei ding a tuakhit ciang thulamdang apian kei leh amakaai teng amau leh amau kumpi tung ah ki-ap nung ci in May 19 ni in ataangko khiat kawm un mipi te nasiatak May 27 ma lungphona bawl ding in hanthawn uhhi. Kum 81 sung ah 18 vei thuneihna ala Gaalkaap te in May 19 ni in Gaalkaap ki-uk na Martial Law TV tung tawn in taangkokhia uha, ahizong in tu a peen thuneihna laakna hinaailo hi ci uhhi. Kumpi langpang pawl in akiteel ahilo mimawkmawk khat PM ah koihphot a Thailand Political Dialogue bawlding ngen uhhi. Kumpi lamten ahihleh hih kumpi langpang pawl in kiteelsim in kum 11 sungbang gualzo ngeilo uh ahihman thuneihna adeih lua uh cihsan uhhi.\n· Vietnam te neihsa tuipi sung ah China ten meitui tawhding ageelna hang un Vietnam gam ah Chinese huatna lungphona hang in mi 2 si in 140 aliam khit ciang May 19 ni in Senmi 900 tembaw tawh Vietnam gampan China ten nawnkhia uha, May 20, 2014 ni in 2,000 nawnkhia kikding in geelna nei uhhi.\n· Zomi atam mahmah na Oregon State te in May 19 ni in neih kibang kiteen na sangta uha, Zi-O-Pauh dan in kopkhat kiteng pah seisai hi. Nungkaal sung Arkansas state ah neih kibang nupa kop 540 kiteeng uhhi. Tu in USA gam ah state 18 leh District of Columbia ah neihkibang lawm kingai te lunghiang neilo tak in kiteeng ziahziah thei ta uhhi.\n· Columbia gam Fundacion khuapi ah May 18 ni Sunday School paiding kum 14 nuai naupang apau Bus pi khat akattum na ah misi 32 phata in 20 zato ah gim mahmah laai uhhi. Bus hawlpa in meitui tawi kawm in meisah saai ci in kigen kik hi. Hih naupang no te peen UPC pawlpi mi vive ahi uhhi.\n· Mobile phone,ipad leh Internet te in Naupang te cidamna pilna bangzah ciang susia hiam ci in kantelna akibawlna ah naupang kum 16 nuaisiah te ahunciangtan lopi in Mobile phone,Ipad leh Internet te imawk zatsaksak leh angaihsutna uh, athuciaptehna uh naakpi tak in sukha in apilding zah un pilzolo cih kimukhia ci in WHO te in May 19 ni in taangkokhia uhhi. Zomi ten theih huai mahmah hi\n· Bosnia leh Serbia gamneu nihte ah lipkhap huaitak in Nung weekend pan tuikhang ahihman in mi 35 si a mipi 4million in tuidawn ding neilo in Inn 100,000 kisia mang hi. Mun 20,000 ah mencipna piang hi ci in UN te in May 19 ni in taangkokhia uhhi. Acimawh mite Inntungkhum ah puankaang silh in kahto ding in UN ten thupia uha, Tank Mawtaw te leh Tebaw pi te tawh mihuhding in kuan khia ziahziah uhhi.\nhawm Pau ZOMi


url: =India, Pune ah Laisiangtho sangkahding in apai Zomi 2 kiman :: ZOMI DAILY\nposted on 30 September 2017 at 2:41 pm Lomkholna: India, News, Zomi\nKIMAT THUBUAI TANGKONA, TANGKONA & HUH NGETNA\nA paisa Sept. 14, 2017 ni in khanglam a ih unau te mi nih (2) numei khat leh pasal khat Pune ah Lai Siangtho sinding a hongkuan Imphal International Airport ah pau leh ham theihloh manin palikte mat tuakin Nitak nai 09:00 pawl in meltheihte khat in hong zasak in kei zong Manipur University pan amau omna kinai ahihteh va enkhia in agil uh zong kial lua inteh ci in meltheihte khat in hong hilh ciang va delh pah in a nek ding uh ann leh tuite puak in kava pha hi.\nTua teh zing khua hong vak in nek ding ann le tui mah kava pia leuleu hi. Bang ci sai ding cih zong thei zolo a ka om laitak in Ukil/Sitni (advocate) ngaihsun un thukhen zum/court ah puak kul hi hongci un manlangtak in ukil/advocate ding samin thukhen zum/court kava kah uh hi.\nSept. 15, 2017: Tua ah ukil/sitni te in hong Adv. in hih pen Kawlgam pan (Myanmar nationality) ahi cih ciatna/prove nading zong omtuan lo amau apan bangmah identify proof ding bangmah omlo ahih man in no napa uh Lamka a Lamzang khua hausa lai ong gelh sak unla Sept. 19, 2017 in court ah hearing neih kik dingin tua hun ciang tatkhiat/bail khiat theih ding hi hong ci un, tua bang in Sept. 19, 2017 in buaina bangmah omlo in bail in suakta thri uh hi.\nBail in hong pai khia khin ci a lungmuang takin a ki-omlai in Sept. 24 ni in Imphal a newspaper Sangai Express ten Kawlgammi 2, Churachandpur/ Lamka SDO SDC in India Khua leh tui lahna letmat/Domicile certificate pia in, court in zong bail in a suakta sak cih thu thang hong bawl uh hi. Tua khit ciang Sept. 26, 2017 in Churachandpur Deputy Commissioner DC in hih vai thusitna/enquiry ka bawl ding hi ci in, tu in a DC nuai a nasem SDO SDC leh Lambu te suspend sawmin Lamzang Hausapa zong FIR/case bulh in palikte matsak hong sawm gawp hi.\nHih hun in unau samggam laizom khat imi isate a dingin kumpi mai ah hong gensak ngetsak ding mi kisam lua ahih manin hong panpih un ci in kong sam hi. Tu in naupangte nih zong Lamzang ah ki-omsak a, maban ah koici leng Lamka DC pa kithum thei ding cih hong ngaihsut pih ding in hehpihna tawh kong cial hi.\nA zenzenin Lamka DC pa ading in action khauhtak in la leh zong amet nading om tuan lo hi. Atunglam a Uliante sawl zong hilo in. Tu a Imphal pan newspaper kihawm The Sangai Express te news column a thusuah khat buaipih hilel hi.\nRelated: Lamka pan hongpai sangggamte kimatna vai\nNaupangte thubel Court lamah nawngkaina omhet lo in Oct. 03, 2017 ciang hearing om kik ding in Lamka DC pa khamdai zo le hang veng mai ding hi. Ken zong hih thu nawngkai hangin a kiman kha i sanggamte mimal in katheih ngei hilo in kami kanam ka it man bekmah tawh kana sai hi. Tu in makaite hi in mimal hileh hih thulianpi ah awk lai kei mimal a saizawh ding hilo ahih manin huhna uh hong thum ingh. Lungdam.\nHih vai a thu kitelzaw +91-9862268892 ah zong kan theih ding hi.\nMung Suante, Imphal\nPrevious: Kuala Lumpur vanlengtual sungah Kim Jong-nam athat numei 2 te thusitna kinei kikding\nNext: Leitung mualsangpen Mount Everest etcianna\nMg Muang says\n1 October 2017 at 1:32 am\nHehpihna tawh hih post ong delete sak kik un, a maitang bek uh ong sel sak buang le uh cin a hoih ding hiven,news ah i suah sak hang kua man ong huh pah thei hilo hi. hehpih na tawh hih naute mailam khual na in ong delete sak kik ta peuh un cih ong thum ingh.


url: =British vanleng sungah namsia kimu ahih manin, vanleng nai 4 ziakai :: ZOMI DAILY\nposted on 18 January 2018 at 4:37 pm Lomkholna: London, News, Sawltak, World\nBritish Airways te vanlengkhat London khuapisung aom Heathrow Airport panin Ghana zuanin alengkhiading hi a, ahi zongin vanleng sungah namsia kimu ahih manin nai 4 ziakaituam cih Straits Times pan kiza hi.\nTua namsia “Bed Bugs” tepen vanlengsung tutna tungah alengkhiat madeuh in akimu hi a, tuaciang in vanlengsung ah nasem Cabin Crew te’n amuh ciangin paikhiatsan uhhi.\nHihbangdan munlak ah nasepding piangtheilo hi ci’n Cabin Crew te nuak uhhi ci’n The Sun Newspaper te’n Sunday ni in genkhia uhhi.\nTua namsia tepen mitguaktawh etziau inzong kimuthei a, Aircraft sung tutna tungah vak hiathiat uh cihi.\nTuaciang in adang vanleng khat kizongtawm in, tuasungah Passenger teng ki tuahsakphot ahih manin, vanlengpen alengkhiat taktak hunding sangin nai 4 sungbang ziakaituam hi.\nBritish Airline spokesman khatin Yahoo News UK te tungah agenna ah khualzinmi Customers te nuamtak in azintheihding pen ko ii kamasak penpen uh ahihi. Hihbang in London, Heathrow vanleng tualah namsia akimuh ciangin tua Aircraft pen zatnawnloh photding leh puahphatkik dingin kikoih pahhi ci’n Statement ah genkhia hi.\nVanleng sungah namsiavai buaina pen kiza zelzel a, hih British Airways tepen anunungpen akiza ahihi. Nungkum 2017 October khasung inzong British Columbia panin Britain azuan, nai 9 sungtak aleng vanleng sungah namsia in hongpetpet hi ci’n Canadian Family khatin Complain bawlngei uhhi.\nMore: British Airways vanlenghawlpa akhut in akalkawm ah zutzut khat nanei\nNungkum December khabeikuan inzong British Airways vanleng te ii Business Class ah khualzin atuangkha pasal khatin namsia tammahmah, sawmval bang kamuhi ci’n genkhia cih British News Portal minthang ahi Daily Mail te’n pulak khiangei uhhi. British Airlines pen Customer Service zong hoihlo, vanleng sungah akipia nekledawn tezong ginalo ci’n Complain tuamtuam ngahzel uhhi. Sawltak #zomidaily\nPrevious: Paradigm Shift ~ Peter Suumpi\nNext: Kalaymyo zuanin apai Aircon Bus khatin singkung taihkha, mi 6 liam


url: =GZA pan tangkona: Zomite gal lianpen khat ~ Dr. Do Suan Mung :: ZOMI DAILY\nposted on 28 July 2017 at 7:13 am Lomkholna: Dosuanmung, GZA, News, Zomi\nTuazawh asauvei het loin British te zukham tembaw nasem khat in Sente khat hong that hi. Hih thu teng tawh kisosuah in British te leh Sente kikal ah Beng Gal (Opium War) masa hong piang hi. British ten galzo ahih manin Hong Kong tuikulh ngahlawh uh hi. Tua hun a kipan 1997 kum dong Hong Kong pen British te khutnuai ah om hi. British te in Sen gam ah suakta taka beng zuak theih nading leh Sen gam mun khempeuh ah sum zuak sum leina nei in gam hong keek sawm uh ciangin anih veina Beng Gal hong piang leuleu hi.\nSen gam ah hih banga beng nasia taka a kizuak ciangin Sente nuntakzia nakpi takin susia hi. Mi tampi in beng tepin nasem nawn loin a nuntakna uh mawk beisak uh hi. Beng zuakna hangin sum bawlna zong tampi kisia hi.\n2. Tu-in i gennop taktak thu gen ta ding hihang. Zogam ah Shan leh Kachin gam zah in beng a kiciin loh hangin nidang sangin beng kinak ciin zawtham hi. Tedim leh Tonzang gam sung khua tampi te ah nidang a i ciin ngei vaimim, taang, be cihte kiciing nawn loin beng bekbek kiciing ta hi. Beng ciing a lokuan pen ‘Zo lokuan’ kici ningniang bek nong hi.\nNidang pekpek lai in gamgi dung mun khatkhat ah beng kiciing thei mah hi. Ahi zongin kitam ciin lo hi. Tu-a zah a beng zai taka hong kiciin pen tuma kum 25-30 kim a kipan ahi hi. Kua phalna tawh hi ding hiam, Meitei te Zogam ah hong paisukin beng hong ciing uh hi. Ei mi pawlkhat in sum thalawhna in nei in sum a muh lawh zong om mah hi.\nTua zahkhat in beng zang a si zong kitawm nawn lo hi. Hih thu thuneite tung kigen zel sam napi Meitei te hawlkhia cih lian lah om khol lo, beng teng phiatsiang cih lah om khol loin, a uat deuh hun om a, a daihzawk deuh hun om hi. I gensa mah bangin tu laitak tektek Zogam khua tampi ah beng kiciingin, beng kizang in, beng tawh sum kizong hi. Beng leh khamtheih guihtheih tawh sum zongte in i phawk dingah, Pasian deih loh lampi tawh sum i mu zong in thupha hong tun lo, sauvei zong kimang beek loin atawpna ah lungkham gentheihna bek kilemlawh hi, cih phawkhuai hi (Paunak 10:2; 13:11; 20:21).\nBeng leh guihtheih khamtheih pen siatna bawlna (crime) tawh zong kizom hi. Beng lei nading sum aneih loh uh ciangin hong gu uh hi. Sum ngah nadingin mi thah akul leh hong that uh hi. Mundang gamdang bangah mi gilote kipawlna ahih nakleh beng leh guihtheih khamtheih nasep tawh sum azong uh ahi hi. Beng leh guihtheih khamtheih zatna panin natna hoih lo HIV/AIDS cihte pawl kizel pha pen hi.\n5. Khua sung hausa upate, biakna makai pawlpi sia leh upate, sang sia te leh kumpi nasem tuamtuam te in i omna khua ciat ah ma pangkhawm in hih Zomite gal lianpen i dokhop ding veina tak tawh i kihanthawn hi.\nPrevious: Hong Kong meileng khawlna ah pasal khat aguaktang in dinghithiat\nNext: Myanmar, Irrawaddy Region sungah Bus nih kiphukha, mi 4 si, 13 liam\nTulian India gam dinmun ciamnuih thuthak ~ TK Lian\nNuihna in damna zatui hi ~ 2


url: =Somalia gamsung Truck Bomb puakkhapna hangin asi mi 231 pha, 275 liam :: ZOMI DAILY\nposted on 15 October 2017 at 11:26 pm Lomkholna: News, Sawltak, World\nSomalia gamsung ah Truck Bomb khat puakkham asi pen ki behlap toto hi. Tuciangciang akizakna ah hih Truck Bomb kitapna hangin asi pen mi 231 phakhin a, aliam bekbekzong 275 pha cih Fox News pan kiza hi.\nU.S. Government inzong hih Somalia gamsung Bomb ki sukham pen meidawi gamtatna taktak hi ci’n Sunday ni in mawhsakna pulakkhia uhhi.\nUnited States kumpi in Somalia leh African Union tawh migilo terrorism te siansuahding sepkhopna pen hih meidawi gamtatna in hong thakhauhsak semsemzaw hi ci’n U.S. mission to Somalia te’n Statement akhahkhiatna ah genkhia uhhi.\nU.S. Military te’n tukumsung in al-Qaida tawh akizom al-Shabab kici migilo tepen alimdopih mahmah laitak ahihi. Hih migilo tepen Somalia gamsung ah om uh a, Somalia khuapi Mogadishu City sungah buaina apiangsakding in akithawi uh ahihi. Tuabangin agitloh gamtatte asiansuah dingin U.S. Military te’n vanleng Drone Strikes leh adang tuamtuam tawh apahpih mahmah laitak ahihi.\nInternational Committee of the Red Cross te genkhiatna ah hih Truck Bomb kitapna hangin Somali Red Crescent Society panin Volunteer asem mi 4 inzong sihlawh cihi.\nTuateng bekthamlo, adangzong asi ki behlap totothei khading hi. Banghanghiam cihleh Volunteer asemte sungpan in amangcip, aki muzonailo tampi omlai hi ci’n Sunday ni in Statement ah Red Cross te’n genkhia uhhi.\nAsi tawh, aliam tawh tamlua mahmah ahih manin Mogadishu khuasung aom Hospital te’nzong aliam abaai te akepnading cimawh mahmahliang uhhi.\nPresident Mohamed Abdullahi Mohamed inzong hih Bomb kitapna hangin ni 3 sung dahnahun ci’n tangkokhia hi. Tuaban ah Hospital ah cina aliam te sisan piakding akisam aomleh nahuhciat un ci’n hanthotna zong neikhia hi.\nPolice Capt. Mohamed Hussein in agenkhiatna ah Hospital paninzong asi tampi omkhin hi ci’n genkhia hi.\nRelated: Numei khatin Bus tungah bombi sungteen nusia ahih manin Driver pa nuamhetlo\nPrime Minister Hassan Ali Khaire in agenkhiatna ah hih migilo te’n Somali mite, nupi, papi, naupang cihte awlmawh hongneilo hi. Mogadishu khuasung ah mi atamtheithei asiding in hanciam in, khuasungmi tampitak hong thahlupsak uhhi ci’n genkhia hi. Sawltak #zomidaily\nPrevious: Japan, Hokkaido ah khuasung Bus te ahawl omlo in zatsawmta\nNext: Home Report ~ Lian Tuang\nAIDS leh Red Ribbon ~ Pau Tun Thang


url: =Zomite Pau le Ngeina :: ZOMI DAILY\nposted on 25 August 2015 at 2:18 pm Lomkholna: Article, Thawntuang\nZomi sisan i neih zongin Zomite pau a theilo peuh mah hunkhat ciangin Zomite sung panin cimang ding uh hi. Ngeina theilo mi peuhmah nam thupitna theilo uh hi.\nGam tuamtuam ah Zomite tamta i hih manin khangthakte in ei pau hong manggilh ding uh sangin i Ngeina a tungsa te a ki pat i maimang sak ding lauh huaizaw in ka mu hi. Gamdang genloh Kawlgam Kawlpi a kipat a khang lam a, a khangkhia zawten zong Zongeina ka theihlohpi a ci tampi om thamtham hi.\nZogam panin Zanggam Kawl hon lak ah i tunteh nu le pa ten tate Kawlpau a theihsunsun uhtawh hopih nuam pah, Mizo gam tung Mizo pautawh tate hopih nuampah..cih bangin i om na minamte pau tate theih loh ding lauman hiam, a zangh nuam phadeuh mi ki om hi. A sawtna ah Zomite tateng mah hong ki khawl theizaw, nuam kisa zaw na pi in, a kampau uh pen amau minampau hi peuhmahlo, namdang pau bekbek hong pau bualbual uh hi. Mel le sa panzong i muhbek tua minam hi ei’, i cih mi pen amau minam pau a zangh lo a, a ki lawmlo minam dangte pautawh a pau uhteh et lawm hetlo hi. Mi mangthang a ki ci hite aive maw ci-in ih zak ngei hih mite peuh aitam ih cih hun om hi.\nHun hong pai toto in, nau hong neih in a tate uh Kawlmin, Mizo min..cihbang hong phuak pah uh hi. A min phuakten Zomin a phuak uh hangin a ta neihten min behlap tawm in Kawlmin, Mizo min behlap se uh hi. Pi le pu zahtaak lohna hong ki behlap to pah hi. Thupha a taisan ki patna suak hi. Tua panin a tate un ei pau a theih ding zah in theilo, amin takpi uhzong Zomin deih nawnlo uh hi. Hih bang mite Zomi ahih uh hangin a tawpna ah a omom na minam a suak, mi mangthang a ki ci mite ahi ta uh hi.\nTu-in ahihleh India, Malaysia le Thai panin gam tuamtuam ki tung ciat hi. Ei mite zong ki om khawm zawdeuhta ahih manin ei pau a theilo ten theihbeh zazen zaw uh hi. Tuaban ah minam dangte kiangah aom uh ciangin minam dangte zong amau nampau ciat a thupit sakna uh hong mu uh ahih manin nampau theihloh pen haina hi ci-in amau le amau in hong mu khia uh hi. A hizongin tua mun ah Ngeina tawh kisai ki zanghlo ahih manin ngeina lamsang minam dangten bang ngeina cih a ki pat ei ngeina zong a kizatna tam theihlo uh hi. Ei pau bel a hunzui in hong hamciam thei uh aa, manggilh tanghial ding bel haksa mahmah dingin mu ing. Zomi tamsim om khawm lak ah ei pau theilo te mi lamdang pi khat ahih ban ah koi mun koimun a om zongun alamdang mite mah hilel ding uh hi.\nNgeina theilo khat in nam thupit dan telzo taktak lo uh hi. Gamdang ah ih ngeina zat hun ding pen tam aneih ki om lo ahih manin ih Ngeina pen tawmtawm in maimang kha in ka lam-en zaw hi. Zomite zong khuakhat ah ki om khawm ngeingai ta ahih manin ei paubel ki zangh mahmah in, ahizongin ih Ngeina ki zangh mello hi. Zat na ding mun/hun ih neih keileh zong khakhat in khat veita hiam, kha thum ah khat veita hiam? ZCF khawngah ki lawmtatna leh ngeina ki theihsakna khat in lahna khat om zel leh naupang khangthakte adingin hoih mahmah dingin lam-en ing. Tua hikei leh khangnote’ genloh a picingsa pawlkhat in manggilh zawlai ding uh hi.\nKo mun koimual ah ih om zongin ih Pau le ih Ngeina te in minam hihna kem penpen hi. Mi hing hong piangsak pa in, Minam ngeina leh pau hong neihsak ahih manin amau deihna a zuih minam ih suakna ding deihna tawh ngaihsut khak sunsun teng kong gelh khia hi.\nPau leh Ngeina veitna tawh\nPrevious: Innkuan ki makaihna a thupizia\nNext: Muanpu leh Manno – 5 ~ Hau Za Cin


url: =UN Card Renew tawh kisai theihhuai :: ZOMI DAILY\nposted on 10 August 2018 at 11:55 pm Lomkholna: News, Refugee, Zomi\nTeelna (2) Hih na teel leh appointment laidal hong pia pah ding uh a, tua zui in interview phi kik kul ding ahihi. Kawlgam ciah kik theih lohna, galtai hih na cih te amau thukhun a huam dingin ih phi theih ding kisam ding a, tua dan ih phi theih leh UNHCR card hong pia kik in gam 3 na lam kizom thei ding hi.\nAhi zongin UNHCR card ih ngah cil hun lai ih interview tawh hong kibang khollo ding a, ei lam pan thu leh la tampi tak kician takin ih gelkholh ding thupi ding hi. Amau thukhun sungah ih lut zawh kei leh hehpih ngetna lai khat vei ki at thei lai ding a, tua ah zong ih lut zawh tuan kei leh UNHCR tawh kisai nawnlo kihi pah ding hi.\nMore: Malaysia kumpi phalna tawh aciahkhin mi 840,00 pha, August 30 dongbek ki ciahtheilai\nAhi zongin hih sungah Pipe Line sung a tungsa te kihel lo ding hi. Zomi pih a kua ma ciat in ih mailam ding hoih tak ngaihsun kawmsa in ei mahmah lungkim takin ih khentatna lampi mah ih zuih ding hong thupi ding hi.\nMidang khat khentatna tawh ih kalsuan ciangin kimawh sakna leh kikhasiatna tam thei ahih manin ei ma khentatna mah tawh kalsuan ding ih ki hanthawn hi. ZAM iNFO\nPrevious: Nick Vujicic nuntakna kiukhat pan thalakna\nNext: Update: Indonesia gamsung ah zinling hangin misi 321 phakhinta


url: =ABC a hoihna..... - Zomi History ABC a hoihna..... - Zomi History\nHome > Articles > ABC a hoihna.....\nABC a hoihna.....\nR – Reibi ; Reibi pen kammal thak hi. Credit cih kammal tawh a kibang in zat ding deih kammal ahi hi. Reibi hoih na ngah zawh ding hanciam in. Reibi na zat pepeuh lohkik pahpah in. Tua hi leh na dongtuak ngei kei ding hi. Tangthu hoih I neih theihna dingin I nuntakna mahmah reibi hoihte tawh nisimin kilam beh kul hi. Reibi a hoih kei leh bel leiba kihau thei hi.\n**kammal thakte pen mimal phuhtawm hiphot hi. Na lungsim hong nawngkai sak leh kingai dam phot ni aw**\nArticles 6:09:00 PM\nItem Reviewed: ABC a hoihna..... Rating: 5 Reviewed By: Thang Thawn Tuang Guite


url: =Khangthak Zomi te ngah ding laikhak :: ZOMI DAILY\nKhangthak Zomi te ngah ding laikhak\nposted on 5 September 2014 at 1:34 am Lomkholna: Article, ZomiQuavadis\nKong muan mahmah,\nZomi khang thak Pilna nei teng aw,\nkhua daak unla na mit uh hak un. Zomi hizah in nang hong mitsuan uh a, nang hong ngak dimdem uh hi. Na Zomi pih teng in lungsim siangtho takin hong en uh a, “Hih pa in minam phattuamna ding na hong sem dinga, Zomi te ih tenna leitang hong puah in hong zuun ding hi” ci ciat uh hi. Hizah taka nang hong muang na mipihte nung heisan in taisan ngam ding na hi hiam? Tulai khang thakte kiangah “Na sangkah man lecin bang sem ding na hiam?” ci-in thu dong lehang a tamzaw in Siavuan suak nuam ing, sitni suak nuam ingh ci ciat uh hi.\nKa pianna ka gam leitang leh ka minam Zomi zuun in puah nuam ka hihman in Politics sem ning aci kua mah om lo uh hi. Mipil tampi in Politics pen kikhemna guamthuuk hi ci-in thupi sim lo uh a, a sungah lut in puah siang ning a ci khat zong om lo uh ahihman in Minam leh Gam leitang pen hehpihna leh itna nei lo, a huaiham leh ganhing lungsim neite khut sung tungsak pahpah uh hi.\nKhangno pilna nei leh thu ngaihsun thei tengin lim tak hong ngaihsun dih un. Khasum tul 50/60 san ding leh zi melhoih neih ding bek tawh lungkim in, ei angsung bek khual in nasem ding ih hi hiam? Khasum khol in ih teek ciang inmun logam lei in innhoih lam in, tawldam takin tutphazaal tungah Tadensa sim kawm in Coffee don hit-hiat ding bek ngaihsut bulpi in nei zaw ding ih hi hiam? Tua hun ciangin “Politics bel a kihhuai himawk mah ei” cihsan ziau lel ding ih hi hiam?\nNgaihsun pha un Zomi khangthak pilna neite aw, Thomas Alva Edison in tua ciang bek lungsim nei hileh leitung in Khuavaak (Elelctric Light) mu nai lo ding a, Graham bell in zong ama angsung bek na khual hileh nang leh kei in Telephone thei kha nai lo ding hi hang…..Zomi in nang hong ngak hi, Thangmual dung, Meitei guun leh Zomi te tenna leitang in nang bek hong ngak hi!\nNang hong mitsuan den,\nPrevious: Tedim Icon 2015 lasak kidemna omding\nNext: Tulaai leitung Thuthang Tuamtuam Updates September 4, 2014\nKa muhpak US Gamthu pawlkhat (10) ~ Awn Za Pau\nPu Gin Kam Lian ~ Census vai leh Politics vai theihhuai tuamtuam\nMalaysia Airlines ki kapkhiat khitzawh thubuai pawlkhat


url: =I thupingaihsut bang? ~ T. Sawm Lian :: ZOMI DAILY\nI thupingaihsut bang? ~ T. Sawm Lian\nposted on 27 February 2015 at 4:17 am Lomkholna: Article, Sawmlian\nI thupingaihsut bang?\nKhantohna pen i thupingaihsut thute in sai mahmah hi. A thupi het lo thu a kithupingahsut mahmahna munah a thupi het lo nasepna leh a gah (result) om nuam mahmah hi. Tua tawh a kilehngat lianin na thupi leh a hoih a pha deih a, a lamen leh tua bang a semte leh a kisepna munah khantohna om hi.\nLaigelhpa khat in, “Nungakte in tangval zu kham a thupisimlohna khua-ah tangvalte in zu kham ngam lo uh hi” ci hi. Maan mahmah dingin ka lamen hi. Nungak pawlkhat in, tangval zu kham lote thugen um loin, zu kham kawma thu-a gengente peuh um zaw uh a, tua bang a tamna munah zu i khaam-khaam zongin khaam baih lo thei hi. Zu khamte a kiphasak theihna munah zu dawn mite pen kithupingaihsut hi kha thei a, a thupisim lo ding a zu dawn lo mipi a tawmzawk man zong hi thei hi!!\nMizogam-ah hun khat lai panin la siam kithupingaihsut mahmah ahih manin la siam kidemna ki-uang mahmah hi. India gam mipite in cricket pen thupingaihsut mahmah ahih manin cricket siamte minthang uh a, England gamah football pen kithupingaihsut ahih manin a siamte minthangin vaang nei pah se uh hi.\nI gennop bang hiam? Khantoh ding, ki-it ding, kilem ding leh khua kithutuak ding i deih taktak leh, mipite lungsim-ah tua bang a sem nuam, a sem ngamte thupisimin, a nawngkaisak, a buaisak leh haksatna a tun mite i muhdan khat a kilaih hun ciangin I lunggulhte neih ding hong nai mahmah ding hi.\n“Lai a siam hangin a phattuamna om tuan kei” “Tan 10 a zawh hangin bang mahmah in zang tuan ke’n teh” i cihcih sung teng Tan 10, 12, B.A zo hong tam thei lo ding a, a zo nuam zong hong kibehlap lo kha ding hi.\n“Zu a dawnloh hangin………” “Thu hoih a gengen hangin amah zong……” i cihcih sung teng khantohna taktak om ngei loding a, na hoih a sem nuamte i thupingaihsut ciangin na hoih sem nuam hong kibehlap-in, khantoh ding lunggulhna hanga zu dawn lo ngamte i\nthupingaihsut taktak ciangin zu dawn lo hih manphatna hong lian ding a, khangnote in zu dawnlo hih pen tup le ngim in hong nei ding uh hi.\nThungetna tawh damsakna nei mi a lunggulh a, thupi a sa mahmahte lakah a damsak thei lote nangawn kineihkhemin om thei uh hi. Tua in i thupingaihsut nate in mite tawh i kizopna leh i nuntakna sungah nakpi takin na sem hi, cih kilangsak hi.\nNa thupingaihsut bang hiam? Bang thupingaihsut sawm na hiam? Nangma khentatna in khua, minam, gam khangtosak thei ahihna phawk gige in.\n(Vapar Weekly Newspaper ading a ka gelh hi)\nPrevious: Malaysia ah Zomi Nam Ni siim phei – 2 ~ Hau Za Cin\nNext: Ki deidanna pan ki lamdanna ah